title: Jokerimerkki

text: Minkä tahansa yksittäisen merkin korvaavana jokerimerkkinä toimii usein kysymysmerkki (?) tai säännöllisten lausekkeiden toteutuksissa piste (.). Asteriski (*) puolestaan toimii usein rajattomana jokerimerkkinä, joka voi vastata nollaa, yhtä tai useaa merkkiä.


title: DC-yhdistys

text: DC-yhdistys ry on vuonna 1988 perustettu Suomen ainoaa lentokuntoista DC-3-lentokonetta (OH-LCH) operoiva helsinkiläinen yhdistys.


title: DC-yhdistys

text: Yhdistys perustettiin operoimaan kahta DC-3 -konetta (OH-LCD, OH-LCH), jotka yksityisistä suomalaisista ilmailuharrastajista koostuvan ryhmän omistama Airveteran Oy oli ostanut Ilmavoimilta 15. tammikuuta 1986. Koneiden yksityisellä omistusjärjestelyllä on haluttu varmistaa se, että tärkeä osa suomalaista ilmailuhistoriaa varmasti pystyy Suomessa, eli yhdistyksellä ei ole omistusoikeutta koneisiin.


title: DC-yhdistys

text: Ilmailulainsäädännön asettamien rajoitusten vuoksi ainoastaan ennen lentopäivää yhdistykseen liittyneillä jäsenillä on mahdollisuus osallistua yhdistyksen järjestämille omakustanteisille jäsenlennoille. Lentoja järjestetään kesäkaudella niin lyhyinä paikallislentoina (lähtö ja paluu samalle lentokentälle), kuin pidempinä lentoina eri kohteisiin kotimaahan ja ulkomaille.


title: DC-yhdistys

text: Yhdistyksen aktiivijäsenistö koostuu suurelta osin konetyypin kanssa työelämässään tekemisissä olleista lentäjistä ja mekaanikoista keski-iän ollessa reilusti eläkeiän yläpuolella. Aktiivijäsenten joukkoon mahtuu toki muunkinlaisia henkilöitä, eikä kaikilla ole taustallaan ilmailuammattia tai aikaisempaa ilmailuosaamista.


title: DC-yhdistys

text: Vuonna 2003 DC-yhdistys ry toimi yhteistyössä Malmin lentoaseman ystävät ry:n kanssa Malmin lentoaseman 65-vuotisjuhlien yhteydessä ja kutsui tapahtumaan muita lähialueiden lentäviä "kolmosia" Norjasta ja Ruotsista (2 kpl). Yhdistys pitää melko tiiviisti yhteyttä muiden maiden vastaaviin yhdistyksiin ja kesällä 2006 yksi DC-yhdistyksen jäsenlennoista suuntautui DC-3 Fly-in:iin Alankomaihin, Lelystadin lentokentälle, jossa eri maiden harrastajat tapasivat toisiaan.


title: Luettelo Suomen virallisen singlelistan ykkösistä vuonna 2001

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 2001.


title: Heksapsalmit

text: Heksapsalmit ( ) ovat kuudesta psalmista muodostettu kokonaisuus, joka luetaan ortodoksisessa aamupalveluksessa. Näillä kuolemasta, kärsimyksestä ja iankaikkisesta elämästä kertovilla psalmeilla kuvataan myös Kristuksen toista tulemista.


title: Luettelo Suomen virallisen singlelistan ykkösistä vuonna 2002

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 2002.


title: Korean verenvuotokuume

text: Korean verenvuotokuume, joka nykyään tunnetaan nimellä HFRS (), on hantaviruksen aiheuttama verenvuotokuume. Se on saanut nimensä Hantaa-nimiseltä paikkakunnalta Koreasta, jossa sitä on tavattu ensimmäisen kerran. Kuolleisuus Korean verenvuotokuumeeseen on 3-7 %. Sen levittäjänä toimii pienikokoinen peltohiiri. Hantavirus kuuluu bunyavirusten heimoon. Hantaviruksia tunnetaan nykyään toista kymmentä. Hantavirukset tarttuvat jyrsijöiden ulosteista ja muista eritteistä ihmiseen.


title: Korean verenvuotokuume

text: Suomessa esiintyy samaan virusryhmään kuuluvaa myyräkuumetta, jonka aiheuttaa kuitenkin Puumala-virus ja joka on huomattavasti lievempi sairaus.


title: Stadion Feijenoord

text: Stadion Feijenoord, lempinimeltään De Kuip () on jalkapallostadion Rotterdamissa, Alankomaissa. Stadion valmistui vuonna 1937 ja sen tämänhetkinen kapasiteetti on 51 480 katsojaa, jotka kaikki pääsevät katetuille istumapaikoille.


title: Stadion Feijenoord

text: Stadion saa nimensä kaupunginosasta, jossa se sijaitsee (Feijenoord), sekä jalkapalloseuran (Feyenoord) nimestä. Stadionista käytetään kuitenkin usein lempinimeä De Kuip. Stadion Feijenoordin katsojakapasiteetti oli sen valmistuessa 64 000, ja katsojaennätys on 69 000 vuodelta 1949. Stadion Feijenoord toimii siis rotterdamilaisen jalkapalloseuran Feyenoordin kotistadionina. Se on myös yksi Alankomaiden maajoukkueen kotistadioneista, ja on isännöinyt yli 150 kansainvälistä ottelua. Stadionilla on pelattu myös ennätykselliset 10 eurocup-finaalia, viimeksi vuonna 2002, jolloin kotikaupungin Feyenoord voitti Borussia Dortmundin maalein 3–2. Stadion Feijenoordilla pelattiin myös vuoden 2000 jalkapallon EM-kilpailuja, muun muassa puolivälieräottelu Alankomaat–Jugoslavia sekä ikimuistoinen loppuottelu Ranska–Italia, jonka ensin mainittu voitti jatkoajalla maalein 2–1.


title: Stadion Feijenoord

text: 1930-luvulla Feyenoordin silloinen presidentti Leen van Zandvliet sai idean, että tulee rakentaa uusi, modernimpi stadion. Tavoitteena oli rakentaa stadionin katsomoista kaksikerroksisia. Tuohon aikaan kaksikerroksisia katsomoita oli muun muassa Lontoon Highburyllä sekä New Yorkin Yankee Stadiumilla. Stadionin valmistuttua se oli maailman modernein ja toimi myöhemmin mallina muille kuuluisille jalkapallostadioneille, muun muassa Barcelonassa sijaitsevalle Camp Noulle.


title: Stadion Feijenoord

text: Stadion Feijenoordille asennettiin kenttävalaistus vuonna 1958, mutta isompi uudistus tapahtui vuonna 1994. Tuolloin kaikki katsomot katettiin teräksisellä katteella (tästä lempinimi "amme") ja stadionin yhteyteen rakennettiin lisärakennus Feyenoordin käyttöön. Tuossa rakennuksessa toimii myös seuran museo sekä ravintola ja fanikauppa.


title: Dead or Alive 4

text: Dead or Alive 4 on Team Ninjan kehittämä ja Tecmon vuonna 2005 Xbox 360:lle julkaisema tappelupeli, joka on osa "Dead or Alive" -pelisarjaa. Peli sisältää 22 pelattavaa hahmoa ja monia interaktiivisia taisteluareenoita.


title: Dead or Alive 4

text: Storyssa (tarina) pelaaja saa valita hahmon ja mennä läpi hahmon omaa tarinaa. Pelaaja joutuu menemään kahdeksan tasoa pelaten tietokonetta vastaan. Pelaajan päästessä tarinan läpi hän saa videon, joka kertoo hahmosta. Pelaaja voi katsoa videon pelivalikon Movie Theater -osiossa (videoiden katselutila). Tarinan jälkeen pelaaja voi saada uusia hahmoja peliin tai uusia asuja hahmoille.


title: Dead or Alive 4

text: Time Attackissä (aikahyökkäys) taistellaan aikaa ja tietokonetta vastaan. Pelaaja voi valita joko singlen (yksin) tai tagin (parin kanssa). Yksi Time Attack koostuu yksin pelatessa kahdeksasta tasosta ja parin kanssa viidestä tasosta. Time Attackin jälkeen tulee tulosruutu. Pistemäärän ollessa tarpeeksi hyvä pelaaja voi sijoittua tulosruudulle. Pelaaja voi saada Time Attackistä uusia hahmoja, asuja ja jopa salaperäisen Tengun mukaan joukkoon.


title: Dead or Alive 4

text: Versusta (valinnainen tila) on mahdollista pelata kaksinpelinä tai yksinpelinä tekoälyä vastaan.


title: Dead or Alive 4

text: Survivalissa (eloonjääminen) taistellaan tekoälyä vastaa areenalla. Pelaaja voi valita joko singlen (yksin) tai tagin (parin kanssa). Pisteitä saa tekoälyvihollisen voittamisesta ja areenalta kerättävistä esineistä. Voiton jälkeen ruudun vasempaan alareunaan ilmaantuu merkki. Pelaajan saadessa viisi voittoa merkki muuttuu erilaiseksi. Kymmenen voiton jälkeen pelaaja saa uuden merkin. Tekoälyn voittaessa pelaajan ilmaantuu tulostaulukko, johon on mahdollista päästä pistemäärän ollessa tarpeeksi suuri.


title: Dead or Alive 4

text: Team Battlessa (ryhmätaistelu) pelaaja valitsee 1-7 hengen joukkueen. Pelimuotoa on mahdollista pelata joko kaksinpelinä tai tekoälyä vastaan. Pelaajan voittaessa vasempaan alareunaan ilmaantuu merkki.


title: Dead or Alive 4

text: Sparringissa (harjoittelu) pelaaja harjoittelee hahmojen liikkeitä ja iskuja.


title: Art Garfunkel

text: Arthur Ira ”Art” Garfunkel (s. 5. marraskuuta 1941, Queens, New York) on yhdysvaltalainen laulaja, lauluntekijä, runoilija ja näyttelijä. Kuulasääninen Garfunkel tunnetaan Paul Simonin kanssa perustamastaan duosta Simon & Garfunkel, joka teki menestyneitä folkrock-levytyksiä 1960-luvulla. Duon hajoamisen jälkeen Garfunkel aloitti soolouran. Hän on voittanut viisi Grammy-palkintoa mukaan lukien palkinnon elämäntyöstään, sekä ansainnut Golden Globe -ehdokkuuden. Hänet on myös nimetty Rock and Roll Hall of Fameen vuonna 1994.


title: Art Garfunkel

text: Arthur Ira Garfunkel syntyi 5. marraskuuta 1941 New Yorkin Queensin kaupunginosassa romanianjuutalaiseen perheeseen. Hän tapasi Paul Simonin koulussa kuudennen luokan näytelmässä. Pojat perustivat lukiossa lauluduon nimeltä Tom and Jerry ja julkaisivat singlen ”Hey Schoolgirl”. He lähtivät kuitenkin omille tahoilleen collegeen, Garfunkel Columbian yliopistoon opiskelemaan arkkitehtuuria. Garfunkel esiintyi opiskeluaikoinaan toisinaan taiteilijanimellä Artie Garr.


title: Art Garfunkel

text: Vuonna 1962 Simon ja Garfunkel palasivat yhteen ja alkoivat esiintyä New Yorkin Greenwich Villagen folk-klubeilla. Vuosien 1964–1970 välillä he julkaisivat viisi albumia Simon & Garfunkel -nimisenä duona, kunnes lähtivät soolourilleen vuoden 1970 menestyslevyn "Bridge over Troubled Water" jälkeen. Duon hajoamiseen vaikutti paljoon se, että Garfunkel käytti tuolloin paljon aikaa omaan elokuvanäyttelijän uraansa. He ovat kuitenkin senkin jälkeen esiintyneet usein yhdessä.


title: Art Garfunkel

text: Garfunkelin ensimmäinen sooloalbumi "Angel Clare" (1973) nousi Yhdysvaltain albumilistan sijalle viisi. Vuonna 1979 julkaistu single "Bright Eyes" oli suurmenestys ja nousi listaykköseksi useassa maassa vaikkakaan ei Yhdysvalloissa. Koko soolourallaan Garfunkel on julkaissut yhteensä 11 albumia sekä kokoelmalevyjä.


title: Art Garfunkel

text: Garfunkel kirjoitti ensimmäiset omat laulunsa vuoden 2002 levylleen "Everything Waits To Be Noticed".


title: Art Garfunkel

text: Simon & Garfunkelin kiertue keskeytyi vuonna 2010 kun Garfunkel sai äänihuulihalvauksen. Hänen äänensä palautui ennalleen vasta neljän vuoden kuluttua. Sinä aikana Garfunkelin ja Paul Simonin välit viilenivät, kun Garfunkel valitti julkisuudessa ettei koskaan ollut saanut riittävää tunnustusta duon toisena puolikkaana. Garfunkel jatkoi esiintymiskiertueita äänensä palattua kuntoon.


title: Art Garfunkel

text: Garfunkel on kirjoittanut runoja vuodesta 1981 lähtien, ja vuonna 1989 hän julkaisi proosarunokokoelmansa "Still Water".


title: Art Garfunkel

text: Garfunkel julkaisi kävelyretkillään kirjaamiaan mietelmiä ja muita lyhyitä tekstejä vuonna 2017 kirjana "What Is It All But Luminous – Notes from an Underground Man".


title: Art Garfunkel

text: Garfunkelin ensimmäinen vaimo oli Linda Grossman, jonka kanssa hän meni naimisiin vuonna 1972. He erosivat vuonna 1975. Garfunkelin seuraavien vuosien kumppani Laurie Bird teki itsemurhan vuonna 1979. Garfunkel meni naimisiin Kim Cermakin kanssa vuonna 1988. He saivat pojan vuonna 1990 ja toisen vuonna 2005 sijaissynnyttäjän avulla.


title: Art Garfunkel

text: Garfunkel aloitti vuonna 1984 idästä länteen suuntautuvan kävelymatkan Yhdysvaltojen halki. Hän käveli 12 vuoden ajan pieniä teitä pitkin osuuksia aikataulunsa salliessa ja palasi lentämällä ja autolla takaisin aina sille paikalle mihin oli edellisellä etapillaan jäänyt. Hän saavutti Tyynenmeren rannan Oregonissa syyskuussa 1996. Vuonna 1998 Garfunkel aloitti kävelyn Euroopan halki Irlannin länsirannikolta Istanbuliin, jonne hän saapui vuonna 2014.


title: Hantavirukset

text: Hantavirukset ovat bunyavirusten heimoon kuuluvia viruksia, jotka aiheuttavat niin sanottuja viruszoonooseja eli selkärankaisista eläimistä ihmiseen ja päinvastoin tarttuvia virustauteja.


title: Hantavirukset

text: Ensimmäisen kerran hantavirus tunnistettiin vuonna 1950 Korean sodassa. Sen aiheuttamaa sairautta oli havaittu korealaisissa maanviljelijöissä jo aiemmin. Viruksen eristi tohtori Lee Ho-Wang vuonna 1976, ja se nimettiin korealaisen Hantan-joen mukaan.


title: Hantavirukset

text: Kuinka vakavan taudin virus uhrissaan aiheuttaa, riippuu paljolti virustyypistä. Virus saattaa myös käyttäytyä eri isännissä eri tavoin. Joissakin tapauksissa tartunta ei aiheuta sairastuneessa henkilössä juurikaan oireita, kun taas toisessa henkilössä taudinkuva saattaa muuttua vakavaksikin, vaikka sairastunut olisi nuori ja muutoin terve.


title: Hantavirukset

text: Tauti tarttuu infektoituneen eläimen (jyrsijän) eritteistä, esimerkiksi ulosteista. Infektoitunut eläin ei oireile eikä kärsi taudista, joskaan se ei myöskään tule koskaan paranemaan infektiosta, vaan tulee levittämään sitä lopun elämää. Tautia levittävien eläimien määrä on suoraan yhteydessä näiden elinoloihin kuten saatavilla olevaan ravintoon ja sääoloihin. Näille eläimille suotuisina vuosina niiden populaatio kasvaa, ja samalla lisääntyy sellaisten ulosteiden määrä, joista ihminen saattaa saada tartunnan. Ainoa Suomessa esiintyvä hantavirus on Puumala-virus, joka aiheuttaa myyräkuumeen. Hantaviruksista Andes tarttuu suoraan ihmisestä toiseen.


title: Hantavirukset

text: Hantavirukset aiheuttavat kahdenlaista tautia: munuaisoireista verenvuotokuumetta HFRS:ää (Hemorrhagic Fever with Renal Syndrome) ja keuhko-oireista infektiota HPS:ää (Hantavirus Pulmonary Syndrome). Kumpaakin esiintyy eri puolilla maailmaa. Hantaviruksia on tähän mennessä löydetty toistakymmentä.


title: Hantavirukset

text: Yhdysvalloissa vuonna 1993 tunnistetun Sin Nombre -HPS-viruksen (esp. sin nombre = ei nimeä) oireet ovat samanlaiset kuin flunssassa: kuume, yskä, nuha, yleinen väsymys ja lihassäryt. Lisäksi kuitenkin keuhkot alkavat täyttyä verellä, jolloin uhri tukehtuu, eli tauti on luonteeltaan tappava. Sin Nombre on tällä hetkellä hantaviruksista vaarallisin.


title: Hantavirukset

text:
HFRS:ää aiheuttavista viruksista vaarallisinta muotoa, ent. Korean verenvuotokuumetta aiheuttaa Hantaan, jota tavataan varsinkin Pohjois-Aasiassa.
Munuaisoireisen verenvuotokuumeen itämisaika on 2–4 viikkoa. Sen jälkeen alkavat tyypilliset verenvuotokuumeen oireet kuten korkea kuume, vatsa-, selkä- ja munuaisoireet, maksatulehdukset sekä verenvuodot.


title: Hantavirukset

text: Ainoa Suomessa esiintyvä hantavirus on HFRS-myyräkuumetta aiheuttava Puumala-virus. Nimi juontaa juurensa Puumalan kuntaan missä virustutkijat Markus Brummer-Korvenkontio ja Antti Vaheri eristivät viruksen metsämyyrän keuhkoista ja antoivat sille nimen löytöpaikan mukaan. He ovat kehittäneet myös menetelmän (serologinen toteamismenetelmä, "serologia=seerumioppi"), jolla viruksen kehittämä sairaus voidaan varmistaa.


title: Hantavirukset

text: Suomi on Euroopan kärjessä hantavirusinfektioiden määrässä. Vuonna 2016 löydettiin 1663 tartuntaa.


title: Hantavirukset

text:
2–4 viikon kuluttua tartunnasta alkavat oireet, jotka ovat heijastumia munuaisten vajaatoiminnasta: kuume, päänsärky ja pahoinvointi sekä vatsa- ja selkäkivut. Vähän myöhemmin alkaa ilmetä suoranaista munuaisten vajaatoimintaa kuten virtsamuutoksia (muun muassa virtsan vähenemistä). Munuaiset muuttuvat kosketusaroiksi. Näkö- ja tajunnanhäiriöitä saattaa ilmetä osalla sairastuneista. Joskus potilas joutuu turvautumaan dialyysihoitoon.
Verenvuoto ei kuitenkaan ole myyräkuumeessa kovin yleistä vaan pikemminkin harvinaista, vaikka tauti onkin HFRS-tyyppiä.


title: Hantavirukset

text: Kantaja: peltohiiri. Esiintyminen: Kaukoitä (Korea, Kiina). Tyyppi: HFRS.


title: Hantavirukset

text: Kantaja: metsä- ja peltohiiri. Esiintyminen: Balkan, Viro ja Venäjä. Tyyppi: HFRS.


title: Hantavirukset

text: Kantaja: rotat, hiiret. Esiintyminen: Aasia. Tyyppi: HFRS.


title: Hantavirukset

text: Kantaja: metsämyyrä (Suomessa punaruskea metsämyyrä). Esiintyminen: Eurooppa. Aiheuttaa myyräkuumetta. Tyyppi: HFRS.


title: Hantavirukset

text: Kantaja: sopulit. Esiintyminen: Siperia.


title: Hantavirukset

text: Kantaja: niittymyyrä. Esiintyminen: Yhdysvallat. Ei aiheuta tautia ihmisessä.


title: Hantavirukset

text: Kantaja: kenttämyyrä. Esiintyminen: Keski-Eurooppa. Ei aiheuta tautia ihmisessä.


title: Hantavirukset

text: Kantaja: peurahiiri. Esiintyminen: Pohjois-Amerikka. Tyyppi: HPS.


title: Hantavirukset

text: Kantaja: valkojalkahiiri. Esiintyminen: Yhdysvallat. Tyyppi: HPS.


title: Hantavirukset

text: Kantaja: riisirotta. Esiintyminen: Amerikka. Tyyppi: HPS.


title: Hantavirukset

text: Kantaja: pitkähäntähiiri. Esiintyminen: Argentiina. Tyyppi: HPS. Tarttuu myös suoraan ihmisestä toiseen.


title: Hantavirukset

text: Kantaja: päästäiset. Esiintyminen: Intia.


title: Quedlinburg

text: Quedlinburg on kaupunki Saksi-Anhaltin osavaltiossa, Saksan keskiosassa. Se sijaitsee hieman pohjoiseen Harzvuoristosta, Bodejoen varrella, Magdeburgista lounaaseen. Kaupungissa on arviolta 24 555 asukasta (vuonna 2015) ja sen pinta-ala on 120,44 neliökilometriä.


title: Quedlinburg

text: Quedlinburg mainitaan ensimmäisen kerran historiallisissa lähteissä vuonna 922, kuningas Henrik I Linnustajan allekirjoittamassa asiakirjassa. Quedlinburgin kaupunkikehityksen katsotaan alkaneen vuonna 994, kun se vastaanotti kauppa- ja rahanlyöntioikeudet keisari Otto III:lta. Vuosina 1426–1477 Quedlinburg oli myös osa Hansaliittoa.


title: Quedlinburg

text: Vuodesta 1994 lähtien Quedlinburgin historiallinen vanhakaupunki ja linnavuori ovat olleet listattuna Unescon maailmanperintöluettelossa. Vuonna 2001 kaupunkiin avattiin myös Saksan Unescon maailmanperintökohteiden liiton päämaja.


title: Mireille Mathieu

text: Mireille Mathieu (s. 22. heinäkuuta 1946 Avignon) on ranskalainen laulaja.


title: Mireille Mathieu

text: Mathieu oli ollut jo pikkutytöstä lähtien Édith Piafin ihailija, ja hän halusi tulla Piafin tavoin kuuluisaksi laulajaksi. Marraskuussa 1965 Mathieu osallistui Ranskan television Télé-Dimanche -ohjelmassa Jeu de la Chance -laulukilpailuun Piafin kappaleella "Jézébel", ja katsojat äänestivät hänet ylivoimaiseen voittoon. Hän jatkoi ohjelmassa seitsemän perättäistä viikkoa. Tuolloin myös manageri Johnny Stark näki Mathieun ohjelmassa ja ehdotti heti tälle yhteistyötä. Laulajan uran lisäksi Mathieu on ollut Mariannen rintakuvan mallina vuonna 1978.


title: Mireille Mathieu

text: Mathieun äänilevyjä on myyty noin 150 miljoonaa kappaletta (näistä yksistään Saksassa yli 40 miljoonaa). Hän on esittänyt 1 200 laulua 11 eri kielellä. Vuonna 1984 hän sai Saksan liittotasavallan ansioristin, ja vuonna 1999 hänelle annettiin Ranskan kunnialegioonan ritarin arvo. Hän on ollut vieraana mm. kuningatar Elisabet II:n luona, Yhdysvaltojen presidentin Ronald Reaganin ja paavi Johannes Paavali II:n luona. Mathieu on esiintynyt useita kertoja myös Suomessa.


title: Mireille Mathieu

text: Mathieu syntyi köyhän 14-lapsisen perheen vanhimpana. Hänen isänsä oli kivenhakkaaja, joka oli nuorena haaveillut laulajan urasta. Mathieu peri isältään paitsi tuon unelman myös lauluäänen. Hän lauloi ensimmäisen kerran julkisesti nelivuotiaana kotikirkossaan jouluyön messussa. Lopetettuaan koulunkäynnin 13-vuotiaana Mathieu meni töihin kirjekuoritehtaaseen ja alkoi ottaa laulutunteja.


title: Mireille Mathieu

text:
Marraskuussa 1965 Mathieu esiintyi televisiolähetyksessä Télé Dimanche, jonka Jeu de la Chance -laulukilpailussa hän esitti Édith Piafin kappaleen ”Jézébel” ja voitti. Voittoa seurasi ensimmäinen esiintyminen Pariisin Olympia-teatterissa.
Seuraavaksi Mathieu solmi levytyssopimuksen Barclayn kanssa. Seuraavana keväänä hän julkaisi ensimmäisen singlensä nimeltä ”Mon crédo”, joka myi 1,7 miljoonaa kappaletta. Ensimmäisen ulkomaanesiintymisensä Mathieu teki Yhdysvalloissa maaliskuussa 1966, jolloin hän esiintyi myös Ed Sullivan Show'ssa.


title: Mireille Mathieu

text:
Toukokuussa 1967 Mathieu teki ensimmäisen pitkän kiertueen, joka suuntautui Venäjälle. Saman vuoden marraskuussa hän vieraili kuningatar Elisabet II:n luona..
Vuosikymmenen loppupuolella Mathieu esiintyi noin 20 TV-ohjelmassa USA:ssa ja Englannissa mm. Tom Jonesin kanssa ja teki sopimuksen saksalaisen Ariola-nimisen levy-yhtiön kanssa lähinnä Saksan ja myöhemmin myös koko maailman markkinoita varten. Christian Bruhnin tuottama ja säveltämä kappale ”Hinter den Kulissen von Paris” oli Mathieun ensimmäinen suuri hitti Saksassa: vuonna 1969 lappale oli 17 viikkoa Top 50 -listalla.


title: Mireille Mathieu

text:
Vuonna 1970 Mathieu teki ensimmäisen maailmankiertueensa, joita kertyi vuoteen 1982 mennessä kuusi. Seuraavana vuonna hän sai suurta julkisuutta Francis Lain elokuvaan Love Story säveltämän kappaleen ”Une histoire d’amour” myötä myös Japanissa.
Mathieu solmi vuonna 1972 Ranskassa sopimuksen uuden levy-yhtiön Philipsin kanssa. Seuraavana vuonna hänen suuri hittinsä ”La Paloma ade” julkaistiin, ja se pysyi 27 viikkoa Top 50 -listalla.
Parin vuoden kuluttua julkaistiin maailmanlaajuisesti Ennio Morriconen elokuvamusiikkia sisältävä albumi. Vuonna 1976 Mathieu esiintyi Moskovan Bolšoi-teatterissa. Hän oli ensimmäinen kevyen viihdemusiikin esittäjä Bolšoin lavalla.


title: Mireille Mathieu

text: Mathieu oli Ranskassa tasavaltaa symboloivan Marianne-rintakuvan mallina vuodesta 1978 aina vuoteen 1985, jonka jälkeen Catherine Deneuve sai kyseisen kunnian. Vuonna 1979 julkaistiin maailmanlaajuisesti Paul Ankan säveltämä ja Mathieun tähdittämä albumi, jonka nimi oli ranskaksi ”Toi et moi” ja englanniksi ”You and I”.


title: Mireille Mathieu

text: Vuonna 1980 Mathieulla oli lukuisia show-esiintymisiä ympäri Eurooppaa, mm. Ranskassa, Saksassa, Monacossa, Itävallassa, Marokossa ja DDR:ssä. Mathieu levytti vuonna 1981 ranskankielisen version Abban hitistä ”The Winner Takes It All", jonka taustalla lauloivat ranskaksi Abban Frida, Björn ja Benny. ”Bravo tu as gagné” -kappaleen äänitys tehtiin Tukholmassa Polar Studiossa.


title: Mireille Mathieu

text: Mathieun kuudes maailmankiertue toteutettiin vuonna 1982. Kiertueella hän esiintyi 83 konsertissa ja ensimmäisen kerran myös Suomessa, Helsingin Kulttuuritalolla. Seuraavan kerran Mathieu esiintyi Pohjoismaiden kiertueella vuonna 1985–1986 ”Les grandes chansons françaises” -levyn erinomaisen menestyksen jälkeen. Tuolloin hän lauloi Suomessa Helsingissä, Turussa ja Tampereella. Seuraavana vuonna Mathieu levytti kappaleen nimeltä ”Together We're Strong” näyttelijä Patrick Duffyn kanssa.


title: Mireille Mathieu

text:
Vuonna 1984 Mathieulle myönnettiin Saksan Liittotasavallan ensimmäisen luokan ansioristi, ja seuraavana vuonna hän voitti Ranskassa ”Les victoires de la musique” -palkinnon suosituimman naisartistin sarjassa.
1986 järjestettiin Mathieun 20-vuotistaiteilijajuhla Ranskassa, ja kuukauden ajan hänellä oli konsertteja Pariisissa ensimmäistä kertaa 13 vuoteen.
Samana vuonna Mathieulle myönnettiin Saksassa uran kunniaksi Goldene Stimmgabel -palkinto. Samana vuonna hän lauloi dueton ”Don’t Talk to Me of Love" Barry Manilow'n kanssa. Yhdysvaltain itsenäisyyspäivänä vuonna 1986 Mathieu esiintyi New Yorkissa Vapaudenpatsaan 100-vuotisjuhlissa, joissa olivat mukana presidentit Reagan ja Mitterrand.


title: Mireille Mathieu

text:
Vuonna 1988 Ranskassa ilmestyi Mathieu. yli 500-sivuinen elämäkerta "Oui je crois". Samana vuonna solmittiin uusi sopimus uuden levy-yhtiön Carrèren kanssa.
Mathieun manageri Johnny Stark kuoli huhtikuussa 1989. Vuonna 1990 järjestettiin konserttisarja Pariisissa Palais des Congrès’ssa Mathieun 25-vuotistaiteilijajuhlan kunniaksi.
Vuosien 1990 ja 1991 aikana julkaistiin kaksi espanjankielistä albumia, jotka molemmat myivät kultaa Espanjan lisäksi myös monessa latinalaisamerikkalaisessa maassa.
Tammikuussa 1992 Mathieu juoksi synnyinkaupungissaan Avignonissa olympiatulen kanssa (Albertvillen talviolympialaiset). Samana vuonna Mathieun elämäkerta julkaistiin saksaksi nimellä "Ja, ich glaube". Tasan 30 vuotta Édith Piafin kuoleman jälkeen vuonna 1993 Mathieu julkaisi maailmanlaajuisesti albumin, joka sisälsi yksinomaan Piafin lauluja. Saksassa ilmestyi myös Piafin kappaleesta "Sous le ciel de Paris" saksankielinen versio "Unter dem Himmel von Paris".


title: Mireille Mathieu

text: Vuonna 1994 Ranskassa esitettiin TV-ohjelma nimeltä C’est votre vie, jossa käytiin läpi Mathieun koko ura. Samana vuonna Mathieu esiintyi jälleen Turussa ja lauloi tuolloin yhden laulun myös suomeksi: "Anteeksi suo" oli Katri Helenan tunnetuksi tekemä suomenkielinen versio Mathieun omasta kappaleesta "Pardonne-moi ce caprice d'enfant". Seuraavana vuonna Mathieulla oli useita esiintymisiä Kanadassa. Samana vuonna järjestettiin hänen 30-vuotistaiteilijajuhlansa Ranskassa. Mathieun albumi ”Vous lui direz” julkaistiin Ranskassa. Seuraavana vuonna ilmestyi Saksassa albumi ”In meinem Traum”. Marraskuussa 1996 Mathieulle järjestettiin konsertti Los Angelesin Universal Amphitheaterissa 6 000 katsojan edessä.


title: Mireille Mathieu

text: Mathieu esiintyi loppuvuodesta 1997 mm. Suomessa, San Remossa ja Moskovassa. Turussa hän esitti suomeksi kaksi laulua: "Anteeksi suo" ja "Hymni rakkaudelle". Samana vuonna hän esiintyi Vatikaanissa paavi Johannes Paavali II:n joulukonsertissa, jossa oli mukana myös Monacon ruhtinasperhe. Maaliskuussa 1998 Saksan ARD-kanavalla esitettiin Mathieusta kertova erikoisohjelma ”Meine Welt ist die Musik”. Ranskassa puolestaan solmittiin uusi sopimus levy-yhtiö EMI Capitolsin kanssa. Samana vuonna ilmestyi Mathieun uusi kokoelma-albumi ”Son grand numéro”, jossa oli kaksi uutta laulua. Joulukuussa 1999 Ranskan presidentti Jacques Chirac myönsi Mathieulle Ranskan kunnialegioonan ritarin arvon.


title: Mireille Mathieu

text:
Vuonna 2002 ilmestyi Mathieun uusi albumi ”De tes mains” Ranskassa. Hän esiintyi seitsemännen kerran Olympiassa ja teki kiertueen Euroopassa.
Seuraavana vuonna hän konsertoi Moskovassa ja Pietarissa.


title: Mireille Mathieu

text: Ranskan France 2 -kanavalla 5. kesäkuuta 2004 Normandian maihinnousun 60-vuotisjuhlan kunniaksi lähetetyssä ohjelmassa Mathieu esitti kuuluisan vastarintaliikkeen hymnin ”Le Chant des partisans”. France 2 -kanavalla esitettiin elokuussa 2004 ohjelma Pariisin vapautuksen 60-vuotisjuhlan kunniaksi: ohjelmassa Mathieu esitti vastarintaliikkeestä kertovan kappaleensa ”Paris en colère”.


title: Mireille Mathieu

text:
Toukokuussa 2005 Mathieu esiintyi presidentti Vladimir Putinin kutsusta Moskovassa Punaisella torilla, jolla hän lauloi ainoana länsimaisena artistina toisen maailmansodan päättymisen 60-vuotisjuhlassa. Samana vuonna ilmestyi Mathieun 38. ranskankielinen albumi ”Mireille Mathieu”. Mathieun 40-vuotistaiteilijajuhlan kunniaksi Mathieulla oli hänen uransa kahdeksas esiintyminen Olympiassa sekä kiertue Ranskassa.
Seuraavan vuoden kesällä Mathieu osallistui Avignonissa kuuluisan Saint-Bénézet’n sillan yhteyteen avatun näyttelytilan avajaisiin. Pysyvä näyttely keskittyy tunnettuun ”Sur le pont d’Avignon” (Avignonin sillalla) -lastenlauluun. Marraskuussa 2006 julkaistiin ensimmäinen DVD nimeltä ”Mireille Mathieu à l´Olympia” Ranskassa Abilène Discin tuottamana. Kyseessä on tallenne vuoden 2005 Olympian konserteista.


title: Mireille Mathieu

text: Tammikuussa 2007 Saksassa Mathieulle myönnettiin ”Krone der Volksmusik” -palkinto vuoden 2006 parhaan ulkomaisen artistin kategoriassa. Ranskassa julkaistu DVD ”Mireille Mathieu à l´Olympia” (2005) myi samaan aikaa kultaa. Toukokuussa 2007 Mathieu esitti Ranskan kansallishymnin Marseljeesin 40 000 katsojan edessä Ranskan vastavalitun presidentin Nicolas Sarkozyn kunniaksi. Mathieu tutustui Sarkozyyn henkilökohtaisesti jo vuosia aiemmin tämän vielä toimiessa hänen asuinkaupunkinsa Neuilly-sur-Seinen kaupunginjohtajana. . Vuoden 2007 aikana julkaistiin Saksassa kahdeksan vuoden tauon jälkeen uusi saksankielinen albumi ”In meinem Herzen”, ja Pietarin Jääpalatsissa pidettiin konsertti 12 000 katsojan edessä.


title: Mireille Mathieu

text:
Mathieulle myönnettiin Saksassa vuonna 2008 BZ-kulttuuripalkinto. Saman vuoden marraskuussa Mathieulle järjestettiin Moskovassa Kremlin palatsissa konsertti 6 500 katsojalle. Myös Venajän presidentti Vladimir Putin ja Libyan silloinen diktaattori Muammar Gaddafi osallistuivat konserttiin. Marraskuussa 2008 Mathieu konsertoi myös BKZ-konserttisalissa Pietarissa.
Syyskuussa 2009 Mathieu esiintyi 750 muusikon kanssa suuren kansainvälisen "Spasskin torni" -sotilasmusiikkitapahtuman yhteydessä Moskovan Punaisella torilla Kremlin Katedraaliaukiolla. Taustalla soittivat mm. Pohjan ja Lapin Sotilassoittokunnat. Samana vuonna ilmestyi saksaksi Mathieun uusi albumi ”Nah bei Dir”, jolla oli ensimmäistä kertaa myös kaksi Mathieun itsensä säveltämää laulua. Alkuvuodesta 2010 Mathieu esiintyi Musikantenstadlissa Saksassa ja lauloi muun muassa Andy Borgin kanssa kappaleen "Es geht mir gut, merci Cheri".Luettelossa ei ole kokoelma-albumeita.


title: Estadio Olímpico de la Cartuja

text: Estadio Olímpico de la Cartuja on urheilustadion Sevillassa, Espanjan Andalusiassa. Stadion rakennettiin Sevillassa järjestettyjä vuoden 1999 yleisurheilun MM-kilpailuja varten. La Cartujan katsojakapasiteetti on normaalikäytössä 72 000 katsojaa (kaikki istumapaikkoja).


title: Estadio Olímpico de la Cartuja

text: La Cartuja isännöi vuoden 2003 jalkapallon UEFA-cupin loppuottelua, jossa Porto voitti Celticin. Suuren osan ajasta stadion on kuitenkin tyhjillään, koska kumpikaan Sevillan suurseuroista ei käytä sitä vakituisesti. Sevilla FC pelaa kotiottelunsa Ramón Sánchez Pizjuánilla ja Real Betis Benito Villamarínilla.


title: N-butyronitriili

text: n-butyronitriili on orgaaninen yhdiste (nitriili), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHN ja rakennekaava on CHCHCHCN. n-butyronitriilista käytetään myös nimityksiä "butaaninitriili", "butyyrihapponitriili", "1-syanopropaani" ja "n-propyylisyanidi".


title: N-butyronitriili

text: n-butyronitriilin moolimassa on 69,1 g/mol, sulamispiste - 112 °C, kiehumispiste 116 - 118 °C, suhteellinen tiheys 0,8 g/cm (vesi = 1,0 g/cm), liukoisuus veteen 25 °C lämpötilassa 3 g/100 ml, leimahduspiste 17 °C, itsesyttymislämpötila 501 °C ja CAS-numero 109-74-0.


title: N-butyronitriili

text: Lyhytaikainen altistus höyrylle ärsyttää lievästi silmiä, ihoa ja hengitysteitä.


title: Ateenan olympiastadion

text: Ateenan olympiastadion () on urheilustadion Maroúsissa Suur-Ateenan alueella Kreikassa. Se isännöi vuoden 2004 kesäolympialaisten avajaisia, päättäjäisiä, yleisurheilua sekä jalkapallon loppuotteluita. Stadionin katsojaennätys on 74 473 katsojaa, mutta olympialaisten aikaan stadionille mahtui parhaimmillaan 72 000 katsojaa. Tosin tämäkään luku ei kerro koko totuutta, sillä esimerkiksi yleisurheilua saattoi seurata kerrallaan ainoastaan 56 700 katsojaa, koska media ja VIP-vieraat veivät osan tilasta.


title: Ateenan olympiastadion

text: Stadion on ollut pitkään tyhjillään olympiakisojen jälkeen, ja Kreikassa asiasta nousi kohu, kun stadion vain ruostui paikalleen. Olympiakisojen jälkeen stadionilla on järjestetty muun muassa Akropolis-rallin yleisöerikoiskokeita ja muita tapahtumia. Vakituisen käyttäjän stadion sai vihdoin syksyllä 2005, kun ateenalainen jalkapalloseura Panathinaikos siirtyi pelaamaan kotiottelunsa olympiastadionille. Vaikka katsomot ovat olleet täynnä vain pariin otteeseen, tunnelma "Paon" otteluissa on ollut silti hieno.


title: Ateenan olympiastadion

text: Ateenan olympiastadion rakennettiin alun perin vuoden 1982 yleisurheilun EM-kilpailuja varten, ja se isännöi myös vuoden 1997 yleisurheilun MM-kilpailuja. Vuoden 2004 olympiakisoja varten stadionille asennettiin Santiago Calatravan suunnittelema katos, joka valmistui juuri parahiksi olympialaisia varten. Stadion vihittiin uudelleen käyttöön 30. heinäkuuta 2004.


title: Ateenan olympiastadion

text: Ateenan olympiastadion isännöi jalkapallon Mestarien liigan loppuottelua toukokuussa 2007. Stadion isännöi samaisen kilpailun loppuottelua myös vuonna 1993, vuoden 1983 Euroopan Cup-loppuottelua sekä vuoden 1987 Cup-voittajien cupin loppuottelua.


title: Moottoritorpedovene Hyöky

text: Moottoritorpedovene Hyöky (H 1)oli Suomen merivoimien italialaisvalmisteinen jatkosodan lopulla palvellut moottoritorpedovene, joka Pariisin rauhansopimuksen ehtojen mukaisesti muutettiin moottoritykkiveneeksi 1949.


title: Moottoritorpedovene Hyöky

text: Alus tilattiin talvisodan aikana 1940 Bagliettolta Italiasta , mutta materiaalien puute hidasti aluksen rakentamista. Se luovutettiin 13. huhtikuuta 1943 La Speziassa Suomesta saapuneille insinöörikomentaja professori Jaakko Raholalle, komentajakapteeni Orvo Peuranheimolle ja luutnantti diplomi-insinööri Jarl von Schantzille. Alus lähti sisaraluksineen maantiekuljetuksena Stettiniin, mitä oli vaikeuttanut Saksan ja Italian kiristyneet välit. Italian meriministetin Riccardin avustamana tarvittava kuljetuskapasiteetti saatiin kuitenkin järjestettyä. Aluksia kuljettaneeseen Päämajan rahtaus- ja huolintatoimiston päällikön luutnantti Aarno Kaivolan johtamaan saattueeseen kuului 20 moottoriajoneuvoa, kun se lähti Genovasta ylittämään Alppeja kohti Saksaa ja edelleen laivalla Turkuun, jossa se laskettiin Aurajokeen kaksitoista päivää myöhemmin. Alukset vastaanotti aluksista muodostetun osaston päällikkö kapteeniluutnantti ekonomi Ilmari Lehtonen, joka varusti veneensä ensimmäisiä harjoituksia varten.


title: Moottoritorpedovene Hyöky

text: "Hyöky" sijoitettiin sisaraluksineen Moottoritorpedoveneosaston 2. laivueeseen, joka siirtyi 19. toukokuuta Teikariin emälaivansa Döbelnin johtamana. Laivue siirrettiin heinäkuuksi Helsinkiin, jossa se oli koulutettavana. Lentokonemoottorien laatu oli huono ja niiden käyttö harjoituksissa oli kiellettyä, mikä heikensi koulutuksen tehoa. Kahdenkymmenen tunnin käytön jälkeen moottorien teho oli pahasti laskenut. Laivue palasi elokuun alussa Virolahdelle uuteen tukikohtaan.


title: Moottoritorpedovene Hyöky

text: Aluksen käyttö moottoritorpedoveneenä lopetettiin ja siitä tehtiin nopea miinanlaskija ja savunkehittäjä. Aluksesta poistettiin torpedoputket ja niihin rakennettiin miinakiskot, joilla kyettiin kuljettamaan kaksi miinaa sekä 2-4 raivausestettä. Alus osallistui uudessa roolissaan Lavansaareen johtavien huoltoväylien miinoittamiseen syksyllä 1943. Ensimmäisen matkansa se teki 14.-15. syyskuuta Seiskarin koilliskulman Salpa 2 miinoitetta rakennettaessa yhdessä sisaralustensa "Hyrskyn" ja "Hurjan" kanssa. Samoin se osallistui Lavansaaren luoteiskulman Salpa 3:n 24.-25. syyskuuta, lounaiskulman Salpa 4:n 15.-16. lokakuuta ja Diamant matalan Salpa 1:n täydentämiseen 2.-3. joulukuuta sekä 3.-4. joulukuuta miinojen laskuihin.


title: Moottoritorpedovene Hyöky

text: Alus siirrettiin 9. joulukuuta laivueen mukana Helsinkiin talviteloille jäätilanteen estäessä toiminnan. Kesän taistelutoimet aloitettiin siirtymällä toiminta-alueelle Klamilaan 13. toukokuuta 1944.


title: Moottoritorpedovene Hyöky

text: Alus muutettiin 1949 moottoritykkiveneeksi, minkä jälkeen se palveli aina 1960-luvun alkuun saakka. Vuonna 1963 käytöstä poistettu "Hyöky" myytiin liikemies Aku Lappalaiselle ilman tähtimoottoreitaan. Lappalainen luopui 1970-luvun jälkeen veneestään eikä sen historiasta ole tuon jälkeen merkintöjä.


title: Moottoritorpedovene Hyöky

text: Hyökyn neljä sisaralusta olivat moottoritorpedoveneet Hirmu, Hurja, Hyrsky ja Häijy.


title: Moottoritorpedovene Hirmu

text: Moottoritorpedovene Hirmu (H 2) oli Suomen merivoimissa palvellut alus. Alus tilattiin talvisodan aikana 1940 Bagliettolta Italiasta, mutta materiaalien puute hidasti aluksen rakentamista. Alkuperäisen tilauksen mukaan aluksen piti olla 33 tonninen ja 42 solmun nopeuteen kykenevä, mutta tilausta muutettiin vuotta myöhemmin normaaliksi 16,5 metrisiksi alukseksi. Alus luovutettiin Suomelle 13. huhtikuuta 1943 ja se kuljetettiin maitse Saksan läpi La Speziasta Stettiniin ja edelleen laivalla Turkuun yksitoista päivää myöhemmin. Aluksen moottorien laatu oli huono, ja moottorit olivatkin alun perin olleet lentokoneen moottoreita. Kaiken lisäksi päämoottorien käyttö harjoituksissa oli kiellettyä. Kahdenkymmenen tunnin käytön jälkeen moottorien teho oli pahasti laskenut. Aluksen käyttö moottoritorpedovenenä lopettettiin vuoden 1943 purjehduskauden alussa, ja siitä tehtiin nopea miinanlaskija ja savunkehittäjä.


title: Moottoritorpedovene Hirmu

text: Vuoden 1943 lopulla alus osallistui Seiskarin pohjoispuolen väylillä miinanlaskuun, jolloin alukset laskivat kenttään kaikkiaan 62 miinaa ja 74 raivausestettä. Jatkosodan päätyttyä alus muutettiin 1949 Pariisin rauhansopimuksen ehtojen mukaisesti moottoritykkiveneeksi, missä tehtävässä se palveli laivastossa aina vuoteen 1963 saakka. Palveluksesta poiston jälkeen alus myytiin huutokaupassa siviilikäyttöön.


title: Moottoritorpedovene Hirmu

text: Hirmun neljä sisaralusta olivat "Hyöky", "Hurja", "Hyrsky" ja "Häijy".


title: Moottoritorpedovene Hurja (H 3)

text: Moottoritorpedovene Hurja (H 3) oli Suomen merivoimien italialaisvalmisteinen jatkosodan lopulla palvellut moottoritorpedovene, joka Pariisin rauhansopimuksen ehtojen mukaisesti muutettiin moottoritykkiveneeksi 1949.


title: Moottoritorpedovene Hurja (H 3)


title: Moottoritorpedovene Hurja (H 3)

text: "Hurja" sijoitettiin sisaraluksineen Moottoritorpedoveneosaston 2. laivueeseen, joka siirtyi 19. toukokuuta Teikariin emälaivansa Döbelnin johtamana. Laivue siirrettiin heinäkuuksi Helsinkiin, jossa se oli koulutettavana. Lentokonemoottorien laatu oli huono ja niiden käyttö harjoituksissa oli kiellettyä, mikä heikensi koulutuksen tehoa. Kahdenkymmenen tunnin käytön jälkeen moottorien teho oli pahasti laskenut. Laivue palasi elokuun alussa Virolahdelle uuteen tukikohtaan.


title: Moottoritorpedovene Hurja (H 3)

text: Aluksen käyttö moottoritorpedoveneenä lopetettiin ja siitä tehtiin nopea miinanlaskija ja savunkehittäjä. Aluksesta poistettiin torpedoputket ja niihin rakennettiin miinakiskot, joilla kyettiin kuljettamaan kaksi miinaa sekä 2-4 raivausestettä. Alus osallistui uudessa roolissaan Lavansaareen johtavien huoltoväylien miinoittamiseen syksyllä 1943. Ensimmäisen matkansa se teki 14.-15. syyskuuta Seiskarin koilliskulman Salpa 2 miinoitetta rakennettaessa yhdessä sisaralustensa "Hyökyn" ja "Hyrskyn" kanssa. Samoin se osallistui Lavansaaren luoteiskulman Salpa 3:n 24.-25. syyskuuta, lounaiskulman Salpa 4:n 15.-16. lokakuuta ja Diamant matalan Salpa 1:n täydentämiseen 2.-3. joulukuuta sekä 3.-4. joulukuuta miinojen laskuihin.


title: Moottoritorpedovene Hurja (H 3)


title: Moottoritorpedovene Hurja (H 3)

text: Alus muutettiin 1949 moottoritykkiveneeksi, minkä jälkeen se palveli aina 1960-luvun alkuun saakka.


title: Moottoritorpedovene Hurja (H 3)

text: Hurjan neljä sisaralusta olivat moottoritorpedoveneet Hyöky, Hirmu, Hyrsky ja Häijy.


title: Moottoritorpedovene Hyrsky

text: Moottoritorpedovene Hyrsky (H 4) oli Suomen merivoimien italialaisvalmisteinen jatkosodan lopulla palvellut moottoritorpedovene, joka Pariisin rauhansopimuksen ehtojen mukaisesti muutettiin moottoritykkiveneeksi 1949.


title: Moottoritorpedovene Hyrsky


title: Moottoritorpedovene Hyrsky

text: "Hyrsky" sijoitettiin sisaraluksineen Moottoritorpedoveneosaston 2. laivueeseen, joka siirtyi 19. toukokuuta Teikariin emälaivansa "Döbelnin" johtamana. Laivue siirrettiin heinäkuuksi Helsinkiin, jossa se oli koulutettavana. Lentokonemoottorien laatu oli huono ja niiden käyttö harjoituksissa oli kiellettyä, mikä heikensi koulutuksen tehoa. Kahdenkymmenen tunnin käytön jälkeen moottorien teho oli pahasti laskenut. Laivue palasi elokuun alussa Virolahdelle uuteen tukikohtaan.


title: Moottoritorpedovene Hyrsky

text: Aluksen käyttö moottoritorpedoveneenä lopetettiin ja siitä tehtiin nopea miinanlaskija ja savunkehittäjä. Aluksesta poistettiin torpedoputket ja niihin rakennettiin miinakiskot, joilla kyettiin kuljettamaan kaksi miinaa sekä 2-4 raivausestettä. Alus osallistui uudessa roolissaan Lavansaareen johtavien huoltoväylien miinoittamiseen syksyllä 1943. Ensimmäisen matkansa se teki 14.-15. syyskuuta Seiskarin koilliskulman Salpa 2 miinoitetta rakennettaessa yhdessä sisaralustensa "Hyökyn" ja "Hurjan" kanssa. Samoin se osallistui Lavansaaren luoteiskulman Salpa 3:n 24.-25. syyskuuta, lounaiskulman Salpa 4:n 15.-16. lokakuuta ja Diamant matalan Salpa 1:n täydentämiseen 2.-3. joulukuuta sekä 3.-4. joulukuuta miinojen laskuihin.


title: Moottoritorpedovene Hyrsky


title: Moottoritorpedovene Hyrsky

text: Alus muutettiin 1949 moottoritykkiveneeksi, minkä jälkeen se palveli aina 1960-luvun alkuun saakka. Se myytiin vuonna 1962.


title: Moottoritorpedovene Hyrsky

text: Hyrskyn neljä sisaralusta olivat moottoritorpedoveneet Hyöky, Hirmu, Hurja ja Häijy.


title: Moottoritorpedovene Häijy

text: Moottoritorpedovene Häijy (H 5)oli Suomen merivoimien italialaisvalmisteinen jatkosodan lopulla palvellut moottoritorpedovene, joka Pariisin rauhansopimuksen ehtojen mukaisesti muutettiin moottoritykkiveneeksi 1949.


title: Moottoritorpedovene Häijy

text: Alus tilattiin talvisodan aikana 1940 Bagliettolta Italiasta , mutta materiaalien puute hidasti aluksen rakentamista. Se luovutettiin 13. huhtikuuta 1943 La Speziassa Suomesta saapuneille insinöörikomentaja professori Jaakko Raholalle, komentajakapteeni Orvo Peuranheimolle ja luutnantti diplomi-insinööri Jarl von Schantzille. Alus lähti sisaraluksineen maantiekuljetuksena Stettiniin, mitä oli vaikeuttanut Saksan ja Italian kiristyneet välit. Italian meriministeri Riccardin avustamana tarvittava kuljetuskapasiteetti saatiin kuitenkin järjestettyä. Aluksia kuljettaneeseen Päämajan rahtaus- ja huolintatoimiston päällikön luutnantti Aarno Kaivolan johtamaan saattueeseen kuului 20 moottoriajoneuvoa, kun se lähti Genovasta ylittämään Alppeja kohti Saksaa ja edelleen laivalla Turkuun, jossa se laskettiin Aurajokeen kaksitoista päivää myöhemmin. Alukset vastaanotti aluksista muodostetun osaston päällikkö kapteeniluutnantti ekonomi Ilmari Lehtonen, joka varusti veneensä ensimmäisiä harjoituksia varten.


title: Moottoritorpedovene Häijy

text: "Häijy" sijoitettiin sisaraluksineen Moottoritorpedoveneosaston 2. laivueeseen, joka siirtyi 19. toukokuuta Teikariin emälaivansa Döbelnin johtamana. Laivue siirrettiin heinäkuuksi Helsinkiin, jossa se oli koulutettavana. Lentokonemoottorien laatu oli huono ja niiden käyttö harjoituksissa oli kiellettyä, mikä heikensi koulutuksen tehoa. Kahdenkymmenen tunnin käytön jälkeen moottorien teho oli pahasti laskenut. Laivue palasi elokuun alussa Virolahdelle uuteen tukikohtaan.


title: Moottoritorpedovene Häijy

text: Aluksen käyttö moottoritorpedoveneenä lopetettiin ja siitä tehtiin nopea miinanlaskija ja savunkehittäjä. Aluksesta poistettiin torpedoputket ja niihin rakennettiin miinakiskot, joilla kyettiin kuljettamaan kaksi miinaa sekä 2-4 raivausestettä. Alus osallistui uudessa roolissaan Lavansaareen johtavien huoltoväylien miinoittamiseen syksyllä 1943. Alus osallistui Lavansaaren luoteiskulman Salpa 3:n 24.-25. syyskuuta, lounaiskulman Salpa 4:n 15.-16. lokakuuta ja Diamant matalan Salpa 1:n täydentämiseen 2.-3. joulukuuta sekä 3.-4. joulukuuta miinojen laskuihin.


title: Moottoritorpedovene Häijy

text: Alus siirrettiin 9. joulukuuta laivueen mukana Helsinkiin talviteloille jäätilanteen estäessä toiminnan. Kesän taistelutoimet aloitettiin siirtymällä toiminta-alueelle Klamilaan 13. toukokuuta 1944.


title: Moottoritorpedovene Häijy

text: Alus muutettiin 1949 moottoritykkiveneeksi, minkä jälkeen se palveli aina 1960-luvun alkuun saakka. Alus myytiin 1962 huutokaupassa siviilikäyttöön.


title: Moottoritorpedovene Häijy

text: Häijyn neljä sisaralusta olivat moottoritorpedoveneet Hyöky, Hirmu, Hurja ja Hyrsky.Häijy purjehti huvialukseksi kunnostettuna 2006 Vesivehmaalla.


title: Ryhmä Oinas

text: Ryhmä Oinas oli IV Armeijakunnan perustama taisteluosasto, kun armeijakunta siirtyi viivytysvaiheen (30. marraskuuta-11. joulukuuta 1939) jälkeen vastahyökkäykseen jopa 60 kilometriä rajalta edenneen puna-armeijan lyömiseksi.


title: Ryhmä Oinas

text: Taistelualueeseen sidoksissa oleva ryhmä toimi 6. tammikuuta 1940 alkaen nimellä Taisteluosasto Oinas (Tst.Os.Oinas). Myös tilapäisorganisaation komentaja vaihtui useaan kertaan.


title: Ryhmä Oinas

text: Ryhmä Oinaan komentajaksi määrättiin Jalkaväkirykmentti 37:n (JR 37) komentaja everstiluutnantti Eino Ilmari Järvinen ja sen esikunta muodostettiin rykmentin esikunnasta ja esikuntakomppaniasta. Komentaja esikuntineen siirtyi 4. tammikuuta 1940 Ryhmä Keihään komentajaksi.


title: Ryhmä Oinas

text: Tammikuun 6. päivänä aloitetun laajan vastahyökkäyksen alussa ryhmä oli muutettu taisteluosastoksi ja sen komentajana toimi everstiluutnantti Otto Martti, joka kuitenkin sairastui ja tilalle määrättiin 11. tammikuuta alkaen majuri Yrjö Teno ja edelleen 16. tammikuuta kapteeni (5. helmikuuta 1940 alkaen majuri) Reino Kalervo.


title: Ryhmä Oinas

text: 23. helmikuuta palasi everstiluutnantti Järvinen Jalkaväkirykmentti 37:n esikunnan kanssa ottaen taisteluosaston uudelleen komentoonsa.


title: Ryhmä Oinas

text:
Rintamassa
Reservinä


title: Ryhmä Oinas

text: Ryhmän joukkojen kokoonpano muuttui lähes jatkuvasti ja siinä esiintyi mm. seuraavia joukkoja:Ryhmä Oinaan tehtävä oli aluksi sitoa alueella Laatokan Haukkalahti-Ruokojärvi-Syskyjärvi hyökkäävän Neuvostoliiton LVI armeijakunnan joukot puolustusaseman eteen.


title: Ryhmä Oinas

text: Alueen pohjoisosaan muodostettiin myös Ryhmä Jousimies ja Taisteluosasto Neito, jotka saivat hyökkäyksellisen tehtävän kohti Ruhtinaanmäkeä ja Mitroa. Ensimmäinen tulokseton yritys Ruhtinaanmäen valtaamiseksi tehtiin 14. joulukuuta 1939 ja hyökkäys uusittiin ilman mainittavaa menestystä 16. ja 17. joulukuuta 1939.


title: Ryhmä Oinas

text: Levon ja uudelleen organisointien jälkeen Ruhtinaanmäkeä yritettiin jälleen vallata 29. ja 30. joulukuuta 1939 sekä 1. tammikuuta 1940. Näihin hyökkäyksiin osallistui myös Ryhmä Oinaan joukkoja aiemman sitomistehtävänsä lisäksi.


title: Ryhmä Oinas

text: Armeijakunta laati uuden hyökkäyssuunnitelman ja määritti Syskyjärven itäpuolitse tehtävän hyökkäyksen alkamispäiväksi 6. tammikuuta 1940. Ryhmä muutettiin taisteluosastoksi ja sen komentajaksi nimettiin everstiluutnantti Martti. Kolmipataljoonaiseksi supistuneen osaston tehtävänä oli sitoa vihollisen joukot hyökkäämällä etelää kohti. Hyökkäys eteni Neuvostoliiton 168. divisioonan pääosien itäpuolitse Laatokan rantaan, jonne armeijakunan joukot saapuivat 10. tammikuuta. Tämän jälkeen alueelle jääneet puna-armeijan joukot olivat ilman maayhteyksiä omiin joukkoihinsa, jolloin alueelle muodostui Kitilän suurmotti.


title: Ryhmä Oinas

text: Taisteluosasto Oinas eteni 13.-17. tammikuuta 1940 välisenä aikana vajaan 10 kilometriä etelään supistaen Kitilän suurmotin aluetta pohjoisesta. Eteneminen alkoi 13. tammikuuta 1940 joukkojen havaittua vihollisen jättäneen asemansa. Ryhmälle alistettiin tässä vaiheessa Erillinen pataljoona 8. Lopullisesti yhteydet omiin joukkoihin viholliselta katkaistiin 19. tammikuuta taisteluosasto Jousimiehen edettyä Laatokan saarille sulkien loputkin puna-armeijan 168. divisioonan yhteydet (jäitse) omiin joukkoihin. Taisteluosaston joukot pystyivät 22. tammikuuta alkaen supistamaan motin aluetta entisestään ja myös ajoittain eristämään osan vihollisjoukoista toisistaan Lemetin tienhaaran alueella.


title: Ryhmä Oinas

text: Tammikuun lopulla Taisteluosasto Oinaan Erillinen pataljoona 22 osallistui jälleen motin supistamiseen aivan alueen pohjoisosassa Jonnisenmäessä. Tälle linjalle suurmotin pohjoisraja jäi sodan loppuun asti.


title: Ryhmä Oinas

text: Majuri Kalervon komentama Taisteluosasto Oinas kykeni 7. helmikuuta katkaisemaan Lemetin tienhaaran alueella olevien vihollisjoukkojen yhteydet Kitilän suurmottiin. Alueen pohjoisosaan syntynyt Lemetin tienhaaran motti saatiin laukaistua eli tuhottua jo 8. helmikuuta iltapäivällä. Alueen eteläosaan jäi kuitenkin runsaasti vihollisen joukkoja, jotka onnistuttiin saartamaan uudelleen paikkaan jonne syntyi niin kutsuttu Rykmenttimotti. Taisteluosasto Oinas kykeni saatujen lisäjoukkojen turvin murtamaan 9.-18. helmikuuta käydyissä taisteluissa motin vastarinnan saaden alueelta runsaan sotasaaliin.


title: Ryhmä Oinas

text: Tämän jälkeen Taisteluosasto Oinas siirtyi saamansa käskyn mukaisesti vartioimaan Kitilän suurmotin pohjoista rajaa Hippolanjärven - Koirinojan pysäkin väliselle alueelle.


title: Ryhmä Oinas

text: Taisteluosasto Oinas suoritti koko sodan lopun Kitilän suurmotin pohjoisrajan varmistusta ilman suuria taistelutoimia. Sodan loppuvaiheessa osastoon kuului enää alkuperäiseen rykmenttiin kuuluneet I/JR 37 ja II/JR 37.


title: Ig Nobel -palkinto

text: Ig Nobel -palkinto eli Huumori-Nobel on parodia vuosittain jaettavista Nobel-palkinnoista. Se jaetaan vuosittain lokakuun alussa samoihin aikoihin kuin Nobel-palkinnot. Palkinnot myöntää tieteen huumorilehti "Annals of Improbable Research" (AIR) kymmenelle eri tieteenalan tutkimukselle, ”jotka saavat ihmiset ensin nauramaan ja sitten miettimään”. Ig Nobel -palkintoja on myönnetty kymmenessä eri kategoriassa vuodesta 1991 lähtien. Nykyisin palkintojenjakotilaisuus järjestetään Harvardin yliopiston Sanders Theatressa ja palkinto saa muutenkin tukea yliopiston taholta. Ensimmäiset palkinnot jaettiin perustein ”tutkimusta ei voi eikä pidä toistaa”.


title: Ig Nobel -palkinto

text: "Ig" on lyhenne englannikielisestä sanasta "ignoble", joka tarkoittaa suomeksi alhaista tai epäjaloa.


title: Ig Nobel -palkinto

text: Esimerkkejä palkituista, kaikki palkitut löytyvät Ig Nobelin kotisivuilta.


title: Ig Nobel -palkinto

text: Lähde:


title: Vartiotykkivene 1

text: Vartiotykkivene 1 (lyhyemmin VTV 1) oli Suomen merivoimissa palvellut panssaroitu vartiovene. Sen keulakannelle oli pääaseeksi asennettu T-28 -panssarivaunun torni 76,2 mm tykkeineen. Alun perin se oli palvellut Neuvostoliiton laivastossa nimellä Panssarivene 251. Se oli yksi viidestä jatkosodassa suomalaisten sotasaaliiksi saamista aluksista.


title: Vartiotykkivene 1

text: Alus löydettiin Pukkion lähettyviltä 25. elokuuta 1941. Se oli ajettu rantaan, jotta olisi vältetty uppoaminen rannikkotykistön osuttua siihen. Suomalaiset korjasivat aluksen vauriot liittäen sen laivastoonsa nimellä "vartiotykkivene 1". Alus oli jo lokakuussa mukana Someriin tehdyssä iskussa, jolla oli tarkoitus selvittää saaren puolustusta.


title: Vartiotykkivene 1

text: Kesäkuun alussa 1942 alus siirrettiin Ääniselle. Se osallistui ainoaan alusten väliseen taisteluun 2.-3. syyskuuta Andomanniemen länsipuolella Äänisen eteläpäässä. Taisteluun kahta Neuvostoliiton laivaston vartiovenettä vastaan osallistuivat "VTV-1":n lisäksi tykkiveneet "Ilmari", "Karhumäki". Kumpikaan osapuoli ei kärsinyt merkittäviä vaurioita.


title: Vartiotykkivene 1

text: "VTV 1" oli ainoa suomalainen sota-alus, joka tuotiin pois Ääniseltä. Se nostettiin junaan kesäkuun lopulla 1944 ja alus kuljetettiin Suomeen. Alus luovutettiin rauhansopimuksen mukaisesti Neuvostoliitolle muiden sotasaalisveneiden kanssa vuonna 1944.


title: Vartiotykkivene 1

text: Aluksen päällikkönä toimi Luutnantti E. Innanmaa.


title: Psyko (vuoden 1960 elokuva)

text: Psyko () on vuonna 1960 ensi-iltansa saanut yhdysvaltalainen kauhu- ja psykologinen jännityselokuva, jonka on ohjannut Alfred Hitchcock. Sen pääosissa esiintyvät Anthony Perkins, Janet Leigh, John Gavin, Vera Miles ja Martin Balsam. Sen on käsikirjoittanut Joseph Stefano Robert Blochin samannimisen romaanin pohjalta.


title: Psyko (vuoden 1960 elokuva)

text: Elokuva keskittyy syrjäiseen motelliin päätyneen, työnantajaltaan rahoja kavaltaneen, sihteeri Marion Cranen (Leigh) ja motellin häiriintyneen omistajan Norman Batesin kohtaamiseen. "Psyko" sai alkujaan ristiriitaisen vastaanoton, mutta hyvä lipputulomenestys sai kriitikot harkitsemaan uudelleen, mikä johti suureen suosioon ja neljään Oscar-ehdokkuuteen.


title: Psyko (vuoden 1960 elokuva)

text: "Psykoa" pidetään yhtenä Hitchcockin parhaista elokuvista, ja elokuvakriitikot ja -tutkijat kehuvat sitä elokuvataiteen työnä. Elokuva asetti uuden hyväksyttävyyden tason väkivallalle, poikkeavalle käytökselle ja seksuaalisuudelle amerikkalaisissa elokuvissa, ja sitä pidetään laajalti yhtenä ensimmäisistä esimerkeistä slasher-genressä. Hitchcockin kuoleman jälkeen vuonna 1980 Universal Studios alkoi tuottaa tarinalle jatkoa: kolme jatko-osaa, uudelleenfilmatisointi ja televisiosarja.


title: Psyko (vuoden 1960 elokuva)

text: Elokuva alkaa Arizonan Phoenixissa asuvasta Marion Cranesta (Janet Leigh), joka alkukohtauksessa viettää tavaksi tullutta lemmenhetkeään halvassa hotellissa miesystävänsä Sam Loomisin (John Gavin) kanssa. Marion haaveilee häistä ja kodin perustamisesta, mutta rahapula ja muut raadolliset realiteetit tuntuvat kasaavan esteitä onnen tielle.


title: Psyko (vuoden 1960 elokuva)

text: Marion saa perjantai-iltapäivänä työnantajaltaan 40 000 dollaria tämän liikekumppanin varoja vietäväksi pankin tallelokeroon. Marion anastaa rahat ja lähtee autolla pakomatkalleen. Hän yöpyy Kalifornian-maantien varressa, josta hänet tapaa poliisi. Aurinkolasit silmillä esiintyvä poliisi pelästyttää pakomatkalaisen perinpohjaisesti, ja Marionin käytös herättää oitis lainvalvojan epäilykset.


title: Psyko (vuoden 1960 elokuva)

text: Marion ostaa uuden käytetyn auton huoltoasemalta päästäkseen eroon Arizonaan rekisteröidystä ajoneuvostaan, jonka tiedot ovat poliisilla, mutta herättää henkilökunnan huomion, koska ei vaadi koeajoa eikä tingi hinnasta. Pimeys nousee ja alkaa sataa. Yllättäen yöstä liukuu esiin Batesin motellin kilpi kuin pelastavana ilmestyksenä. Väsynyt ja stressaantunut Marion asettuu yöksi Norman Batesin (Anthony Perkins) ylläpitämään motelliin.


title: Psyko (vuoden 1960 elokuva)

text: Marion keskustelee estyneen ja ujon oloisen Normanin kanssa, joka tuntuu olevan ensimmäinen inhimillisyyttä osoittava mies naisen pakomatkan aikana. Keskustelun aikana Marion päättää palauttaa rahat. Marion menee suihkuun, jossa veitsellä aseistautunut vanha nainen puukottaa hänet kuoliaaksi. Marionin kadottua Marionin sisko Lila Crane ("Vera Miles") ja rakastaja Sam Loomis alkavat selvittää asiaa. Marionin jäljillä on myös yksityisetsivä, joka jäljittää rahoja työnantajan lukuun. Tämä pääseekin pian Batesin jäljille ja kovistelee motellinomistajaa mutta kuolee veitsihyökkäyksen uhrina tunkeuduttuaan Batesin asuintaloon tapaamaan tämän äitiä, jonka Bates on kertonut olevan invalidina sisätiloissa.


title: Psyko (vuoden 1960 elokuva)

text: Lila ja Sam jatkavat etsintäänsä, ja katoamisen syyksi ja Marionin todelliseksi murhaajaksi paljastuu dissosiatiivisestä identiteettihäiriöstä kärsivä Norman Bates.


title: Psyko (vuoden 1960 elokuva)

text:
Elokuvan lopussa Marionin auto nostetaan suosta, johon se on upotettu. Varastetut rahat ovat edelleen autossa.
Elokuvassa Norman Batesin kotitalo toimii myös hänen oman mielensä arkkityyppisenä kuvana. Jo talon uhkaava ja groteski ulkomuoto alleviivaa Normanin psykoottisuutta, talon ylähuoneet yliminää ja hedelmäkellari alitajuntaa. Uhkaavat täytetyt eläimet kuvaavat aggressiivista uhkaa ja ansaan joutumisen kokemusta. Freud kirjoitti talosta unien symboliikkaa käsittelevässä artikkelissaan, ja hänen oppilaansa C.G.Jung analysoi ihmisen mieltä talokuvalla syvällisesti omassa psykologiassaan.


title: Psyko (vuoden 1960 elokuva)

text: Annan Antti Lindqvistin mukaan Hitchcockin kauhuklassikko ”on jo ikään kuin oma lajityyppinsä. Se on täydellinen puhtaan elokuvan edustaja, jonka ajatuksen tavoin etenevät kamera-ajot matkustavat sielun syvimpiin syövereihin.” "Psyko" on hänestä yhtä merkittävä ja vaikuttava taideteos kuin William Shakespearen "Macbeth" tai Fjodor Dostojevskin "Rikos ja rangaistus".


title: Psyko (vuoden 1960 elokuva)

text: Psykoa pidetään laajalti yhtenä parhaimmista elokuvista mitä on ikinä tehty. American Film Institute on kerta toisensa jälkeen valinnut sen listatessaan parhaita ominaisuuksia elokuvissa. Heidän "100 parasta amerikkalaista elokuvaa" -listallaan "Psyko" oli sijalla 18., "100 jännittävintä elokuvaa" -listalla "Psyko" oli ensimmäisenä, "100 parasta sankaria ja vihollista" -listalla Norman Bates oli listattu toiseksi parhaaksi viholliseksi, "100 parasta elokuvamusiikkia" -listalla "Psyko" oli neljännellä sijalla. Lisäksi repliikki ”A boy’s best friend is his mother” () valittiin sijalle 56. listalla "100 parasta elokuvarepliikkiä."


title: Psyko (vuoden 1960 elokuva)

text: "Psyko" oli elokuvana hätkähdyttävä 60-luvun Suomessa. Tästä hyvä esimerkki on, että Valtion elokuvatarkastamo leikkasi elokuvasta koko päähenkilö Marionin suihkumurhakohtauksen pois.


title: Psyko (vuoden 1960 elokuva)

text: "Psykon" aikalaishenkeä saattaa aistia myös 1960-luvun alkupuolen suomalaisessa elokuvassa, erityisesti klassiseen kerrontaan luottavien ohjaajien töissä. Esimerkkejä niistä ovat Matti Kassilan "Tulipunainen kyyhkynen", Toivo Särkän "Kuu on vaarallinen" ja Aarne Tarkaksen "Hän varasti elämän". Myös uuden aallon elokuvaan luokiteltava Ossi Skurnikin "Tie pimeään" kuvaa ihmisen pimeää puolta. Elokuvateollisuuden kuolema keskeytti genre-elokuvan kuten trillereiden ja kauhuelokuvan kehityksen Suomessa.


title: Psyko (vuoden 1960 elokuva)

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kokoon luettelon kaikkien aikojen sadasta merkittävimmästä elokuvasta, ja "Psyko" pääsi mukaan kahdeksalla äänellä.


title: Rex

text: Rex on latinaa ja tarkoittaa kuningasta. Rex voi myös viitata johonkin seuraavista:


title: Montšegorsk

text:
Montšegorsk () on kaupunki Murmanskin alueella Venäjällä. Se sijaitsee Kuolan niemimaalla Imanterojärven länsipuolella Montsejärven etelärannalla. Montšegorsk on tärkeä kaivoskaupunki, jossa on nikkeli- ja kuparikaivoksia ja sulattoja. Kaivosteollisuudesta johtuen kaupungin ympäristö on pahasti saastunut.
Montšegorsk on paikallishallinnollisesti Murmanskin alueen kaupunkipiirikunta. Piirin väkiluku on pienentynyt merkittävästi Neuvostoliiton hajoamisen jälkeen. Vuoden 2010 väestönlaskennan aikaan asukkaita oli koko kaupunkipiirissä vielä 47 975, joista enemmistö asui Montšegorskin kaupungissa (45 361 as.) ja pienempi osa maaseudulla (2 614 as.).


title: Montšegorsk

text: Kaupungista on kotoisin jääpalloseura Montšegorsk-Severonikel.


title: Lauluja sinulle

text:
Lauluja sinulle on Matin ja Tepon studioalbumi vuodelta 1984.
Levyllä esiintyy myös Seppo Ruohonen yhdessä Matin ja Tepon kanssa sekä erikseen soolona.


title: Arimo Mustonen

text: Arimo Mustonen (s. 9. heinäkuuta 1972 Tampere) on stand up -koomikko ja Tampereen Stand Up Clubin perustaja.


title: Arimo Mustonen

text: Mustosen stand up -ura alkoi Subtv:n TV-show’n muotoisesta stand up -kilpailusta ”Get up, Stand up” vuonna 2005. Ensimmäisen kerran hän esiintyi ravintola Kantri Starissa Tampereen Hervannassa. Mustonen voitti vuoden 2005 Tomaatteja, tomaatteja -festivaalien Kong Show’n, jossa yleisö sai gongin avulla ratkaista voittajan. Mustonen esiintyy enimmäkseen ravintoloissa, mutta hän on esiintynyt myös muun muassa Helsingin Kaupunginteatterissa sekä televisiossa.


title: Arimo Mustonen

text: Mustonen esiintyi Suomen ensimmäisellä stand up -kiertueella Kossu on the corner Tommi Mujusen ja Sami Hedbergin kanssa vuonna 2006. Kiertueen tuotti Suomen Stand up Club. Toinen Suomen kiertue oli vuosina 2010-2011, Hyvät Pahat ja Hauskat, jossa Arimon lisäksi oli mukana kaksi komiikan huippuammattilaista: Juha-Pekka Kangas ja Simo Frangén. Kiertueen tuotti Naurunpaikka Oy.


title: Arimo Mustonen

text: Mustonen on tällä hetkellä kokopäivätoiminen koomikko. Pääasiassa hän toimii Suomessa, mutta myös ulkomailta on karttunut esiintymiskokemusta. Vuonna 2011 Arimo esiintyi Lontoon Comedy Storessa. Lisäksi hän on keikkaillut ainakin Turkissa ja Keski-Euroopassa.


title: Thelma ja Louise

text: Thelma ja Louise ("Thelma & Louise") on yhdysvaltalainen elokuva vuodelta 1991. Sen on ohjannut Ridley Scott, ja nimiosia esittävät Geena Davis (Thelma) ja Susan Sarandon (Louise). Harvey Keitel näyttelee elokuvassa sympaattista poliisia. Elokuva oli Brad Pittin läpimurto Hollywoodissa. Hän esittää petollista varasta, johon Thelma ihastuu. Elokuvan ensi-ilta oli 24. toukokuuta vuonna 1991, ja se oli suuri kassamenestys. Elokuvasta onkin tullut jo klassikko ja kulttielokuva etenkin feministien keskuudessa.


title: Thelma ja Louise

text: "The New York Timesin" kriitikot valitsivat "Thelman ja Louisen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Thelma ja Louise

text: Elokuvassa seurataan kahden ystävyksen, Thelman ja Louisen, automatkaa läpi Yhdysvaltojen. Naiset lähtevät ajomatkalle Louisen vihreällä avoautolla. Illan tullen he pysähtyvät tienvarsibaariin tauolle. Thelma flirttailee juovuksissa juuri tapaamalleen miehelle, joka illan päätteeksi yrittää raiskata hänet. Louise ehtii kuitenkin aseensa kanssa väliin ja uhkaa ampua miehen. Mies jättää Thelman rauhaan, mutta ärsyyntynyt Louise ampuu tämän siitä huolimatta. Louise ja hysteerisesti itkevä Thelma pakenevat paikalta.


title: Thelma ja Louise

text: Louise päättää paeta Meksikoon ja saa suostuteltua Thelman mukaansa. Matkan varrella he ottavat kyytiin miehen nimeltä JD, jonka kanssa Thelma myös viettää intohimoisen yön. Aamulla naiset kuitenkin huomaavat miehen varastaneen heidän kaikki rahansa ja kadonneen paikalta. Louise vaipuu epätoivoon, jolloin Thelma ottaa ohjat käsiinsä ja rahan puutteessa ryöstää kaupan. Naiset jatkavat pakoaan. Lopulta poliisit onnistuvat paikantamaan heidät, ja heidät saarretaan loukkuun Grand Canyonin jyrkänteelle. Yhteisen päätöksen jälkeen naiset ajavat autolla yli rotkon reunan tyhjyyteen.


title: Nivajoki

text: Nivajoki (, ) on 36 kilometrin pituinen joki Murmanskin alueen lounaisosassa Luoteis-Venäjällä. Nivajoki saa alkunsa Imanterojärven eteläpäästä ja laskee Vienanmeren Kantalahteen. Joen suulla sijaitsee Kantalahden kaupunki ja lähellä sen niskaa Poljarnyje Zori.


title: Nivajoki

text: Nivajokeen rakennettiin 1930-luvun alussa suuri vesivoimalaitos ja 1940–1950-luvuilla kaksi laitosta lisää. Nivajoen voimalaitos mahdollisti Kantalahden ja Murmanskin välisen 278 kilometrin rataosan sähköistyksen ennen vuotta 1941. Nivajoen voimalaitoksen suuruutta kuvaa se, että Neuvostoliitto tilasi Tšekkoslovakiasta 10 teollisuusveturia käytettäväksi voimalaitostyömaalla.


title: Nivajoki

text: Kolmen laitoksen nykyinen yhteisteho on 240 megawattia ja vuosituotanto 1 390 gigawattituntia. Laitokset ovat venäläis-suomalaisessa omistuksessa (Gazprom ja Fortum) olevan TGK-1-yhtiön omistuksessa.


title: Propionitriili

text: Propionitriili on orgaaninen yhdiste (nitriili), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHN ja rakennekaava CHCHCN. Propionitriilista käytetään myös nimityksiä "propaaninitriili", "etyylisyanidi" ja "syanoetaani".


title: Propionitriili

text: Propionitriilin moolimassa on 55,08 g/mol, sulamispiste - 92 °C, kiehumispiste 97 °C, suhteellinen tiheys 0,78 g/cm (vesi = 1,0 g/cm), liukoisuus veteen 20 °C lämpötilassa 10 g/100 ml, leimahduspiste 6 °C c.c. ja CAS-numero 107-12-0.


title: Propionitriili

text: Katso myös n-butyronitriili.


title: Propionitriili

text: Lyhytaikainen altistus aineelle voi aiheuttaa vaikutuksia raudan aineenvaihdunnassa johtaen tukehtumiseen.


title: Katriina

text: Katriina on suomalainen naisen etunimi. Myös Katriinan kansainvälistä sisarnimeä Katrina käytetään Suomessa.


title: Katriina

text:
Katriinan ja Katrinan alkuperä on kreikkalainen nimi Aikaterine, jonka alkuperää ei tunneta varmasti.
Katriina juontuu Aikaterinesta Katariina-nimen kautta, josta Katriina on lyhenne.


title: Katriina

text: Vuoden 2015 loppuun mennessä Suomessa on rekisteröity 23 586 Katriina-nimen saanutta henkilöä. Vastaavasti Katrina-nimisiä henkilöitä on rekisteröity 11 714, jotka kaikki ovat naisia.


title: Petsamonjoki

text: Petsamonjoki () on joki Petsamossa Murmanskin alueen länsiosassa Venäjällä, Suomen luovuttamalla alueella. 110 km pitkä Petsamonjoki saa alkunsa Petsamontunturien eteläpuolella sijaitsevista pikkujärvistä (muun muassa Piedsjärvi) ja laskee Petsamonvuonon perukkaan.


title: Data-analyysi

text: Data-analyysi kattaa erityyppisiä menetelmiä ja lähestymistapoja, joita yhdistää pyrkimys muodostaa eri tavoin kerätystä tiedosta (data) kiinnostavaa korkeamman tason informaatiota ja malleja, jotka puolestaan mahdollistavat erilaisten hyödyllisten johtopäätösten tekemisen. Tilastotieteessä data-analyysi linkittyy mm. datan keräämiseen, sen sisältävien muuttujien muokkaamisen ja datan visuaaliseen tarkasteluun sekä erilaisten todennäköisyysmallien rakentamiseen.


title: Data-analyysi

text: Klassinen data-analyysi nojaa tutkijan ennakko-olettamuksiin kohteena olevan ilmiön luonteesta ja pyrkii varmistamaan vastaako ilmiöstä kerätty tieto ilmiöstä oletettua mallia. Se nojaa tilastollisen mallittamisen menetelmiin.


title: Data-analyysi

text: Eksploratiivinen data-analyysi tekee niukemmin oletuksia kohdeilmiöstä. Siinä ilmiötä kuvaava malli muodostetaan osana analyysiprosessia esimerkiksi informaatioteoreettisten menetelmien ja argumenttien avulla.


title: Data-analyysi

text: Bayesilainen data-analyysi on laskennallinen menetelmä, joka mahdollistaa ilmiötä kuvaavan asiantuntijatiedon ja sen epävarmuuden sisällyttämisen analyysin tuloksena syntyvän mallin rakenteeseen ns. priorijakaumien avulla.


title: Data-analyysi

text: Kvalitatiivinen data-analyysi perustuu ilmiötä käsittelevään laadulliseen tietoon, jota ei välttämättä ole saatettu numeeriseen asuun.


title: Data-analyysi

text: Tiedonlouhinta (data mining) pyrkii etsimään ilmiöön liittyvästä datasta (esimerkiksi laajasta tietokannasta) kiinnostavia säännönmukaisuuksia.


title: Data-analyysi

text:
Data-analyysi voidaan jakaa neljään eri vaiheeseen:
Dataa tarvitsee usein esikäsitellä ennen varsinaista analyysiä. Se voi sisältää puuttuvia havaintoja tai virheitä. Se voi vaatia myös skaalausta tai muunnoksia (esim. neliöjuuri tai logaritmi) muuttujille tai voi olla, että sitä täytyy kerätä useasta riippumattomasta lähteestä. Outlierien täytyy huomioida ja poistaa tai korjata, mikäli mahdollista. Puuttuvat havainnot voidaan imputoida käyttäen moni-imputointia.Datan visuaalinen tarkastelu on usein tehokasta analyysiä. Aineiston kiinnostavista muuttujista saa hyvän kuvan piirtämällä hajontakuvion. Piirtämällä histogrammi voidaan tarkastella muuttujan jakaumaa. Usean muuttujan välisiä keskinäisiä riippuvuuksia voidaan tarkastella mm. korrelaatiolla ja regressiolla.


title: Data-analyysi

text: Bayesilaisessä tilastotieteessä analyysin kohteena on parametriavaruus, sillä havaintoavaruus pidetään tunnettuna ja kiinteänä. Siinä sovitetaan todennäköisyysmalli dataan ja lasketaan saadun posteriorijakauman perusteella todennäköisyyksiä. Posteriorijakauman avulla voidaan myös mm. ennustaa tulevia havaintoja. Bayesilaisessa tilastotieteessä pääosassa on Bayesin kaava.Suosittuja ilmaisia ja avoimen lähdekoodin ohjelmia ovat R, Rapid Miner ja WEKA.


title: Data-analyysi

text: Maksullisia ohjelmia ovat MATLAB, SPSS, SAS ja STATISTICA.


title: Vihollinen vuoteessani

text: Vihollinen vuoteessani () on yhdysvaltalainen, vuonna 1991 valmistunut, Joseph Rubenin ohjaama elokuva. Tämä psykologinen trilleri perustuu Nancy Pricen samannimiseen romaaniin. Pääosia näyttelevät Julia Roberts, Patrick Bergin ja Kevin Anderson.


title: Vihollinen vuoteessani

text: "Video-oppaassa" vuodelta 1994 Asko Alanen kuvasi elokuvaa ”heppoiseksi mustankipeäksi psykokököksi”. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: Lasse (sarjakuvahahmo)

text: Lasse () on Mikki Hiiren ystävä joka on parannuksen tehnyt pikkurikollinen. Hahmo esiintyi jonkin aikaa 1930-luvun Floyd Gottfredsonin piirtämissä Mikki-sarjakuvissa sanomalehdissä mutta jäi sitten yli 50 vuodeksi unohduksiin.


title: Lasse (sarjakuvahahmo)

text: Hahmon suomalaiseksi nimeksi annettiin aikoinaan Teurastaja-Lasse (vrt. Butch - Butcher (teurastaja). Mutta parannuksen tehtyään nimeksi lyheni pelkkä Lasse.


title: Lasse (sarjakuvahahmo)

text: Hahmo on monien muiden vanhojen Mikin sivuhahmojen ohella tuotu 1990-luvulla takaisin Mikki-sarjakuviin ja Lasse on nykyisin yleensä aina mukana kun Mikin ystävät kerääntyvät yhteen. Hahmo on nykyisin luonteeltaan aivan erilainen ja värittömämpi kuin 1930-luvulla.


title: Lacey Sturm

text: Lacey Nicole Sturm (o.s. Mosley; s. 4. syyskuuta 1981) on yhdysvaltalainen muusikko. Hän oli vuosina 2000–2012 vaihtorockyhtye Flyleafin laulaja.


title: Lacey Sturm

text: Sturm syntyi ja kasvoi Arlingtonin kaupungissa Texasissa. Vuonna 2000 hän alkoi soittaa rumpali James Culpepperin kanssa. He perustivat yhdessä kitaristien Sameer Bhattacharya ja Jared Hartmann sekä basisti Pat Sealsin kanssa Passerby-yhtyeen, joka uudelleennimettiin Flyleafiksi kesällä 2004.


title: Lacey Sturm

text: Sturm on laulanut taustoja Third Dayn kappaleissa ”Run to You” ja ”Born Again” vuoden 2008 albumilla "Revelation". Hän on saanut kaksi Grammy-ehdokkuutta työstään Third Day -yhtyeen kanssa. ”Born Again” oli ehdolla luokissa Best Gospel Song ja Best Gospel Performance.


title: Lacey Sturm

text: Sturm kirjoitti vuonna 2010 kappaleen ”The Reason”. Hän on myös esiintynyt videolla, joka kuvattiin hänen Apocalyptican kanssa tekemästään kappaleesta ”Broken Pieces”. Kesällä 2010 hän teki myös Orianthi-yhtyeen kanssa kappaleen ”Courage”. Sturm on myös levyttänyt kappaleen ”Heavy Prey” elokuvaan "" (2012).


title: Lacey Sturm

text: Lokakuussa 2012, hiukan ennen Flyleafin kolmannen studioalbumin "New Horizonsin" julkaisua, Lacey Sturm jätti yhtyeen henkilökohtaisista syistä.


title: Lacey Sturm

text: Lacey Sturm on naimisissa kitaristi Joshua Sturmin kanssa ja pariskunnan esikoispoika syntyi huhtikuussa 2011. He asuvat Pittsburghissa.


title: A Lyga

text: A Lyga on Liettuan jalkapallon korkein sarjataso. Liigan järjestää Liettuan jalkapalloliitto. Sarja pelataan keväästä syksyyn.


title: Musiikkifilosofia

text: Musiikkifilosofia on taidefilosofian haara, joka tarkastelee musiikin olemusta ja sen merkitystä sekä yleisiä lainalaisuuksia inhimillisen kokemuksen tulkitsemana.


title: Musiikkifilosofia

text: Musiikkifilosofian keskeisimpiä kysymyksiä on musiikin määritelmä: mitkä ovat "musiikkiuden" riittävät ja välttämättömät ehdot? Yleinen joskin ongelmallinen määritelmä kuuluu: musiikki on järjestettyä ääntä. Tämä jättää musiikin ja äänitaiteen välisen rajan avoimeksi.


title: Musiikkifilosofia

text: Yksilölle musiikkia voidaan pitää tärkeänä tunteiden käsittelyn muotona. Tämä tarkastelutapa on lähellä musiikkipsykologiaa. Musiikin avulla yksilö luo tunteita tai purkaa tai tutkistelee niitä, tai musiikilla luodaan taustatunnelmaa.


title: Musiikkifilosofia

text: Musiikki voi kuvastaa kulttuurin tai ajan vallitsevaa henkeä lyriikan tai tyylisuunnan avulla.


title: Jedda

text: Jedda () on suurkaupunki ja satama Punaisenmeren rannalla lähellä Mekkaa Saudi-Arabiassa. Mekan ja Medinan läheisyyden takia kaupunki on myös suosittu matkakohde etenkin pyhiinvaelluksen aikaan.


title: Jedda

text: Kaupungin perusti vuonna 646 kalifi Uthman ibn Affan kauppapaikaksi ja satamaksi pyhinvaeltajille. Vuonna 1916 Jedda ja sen osamanivaruskunnat joutuivat brittien piirittämäksi. Tämän seurauksena muodostettiin Hejazin kuningaskunta, joka oli olemassa vuoteen 1925. Tällöin sen valtasi Ibn Saʿūd. Vuoden 1927 Jeddan sopimuksessa britit tunnustivat Saudi-Arabian suvereniteetin Hejazin ja Najdin alueilla. Jeddasta tuli osa Saudi-Arabiaa.


title: Jedda

text:
Toisen maailmansodan jälkeen vuonna 1947 kaupunginmuurit hävitettiin, mitä seurasi nopea kasvu. Kaupunkia uudistettiin maan öljytuloilla. Satamaa syvennettiin, 1970-luvun alussa rakennettiin silloin maailman suurin suolanpoistolaitos. Talouselämä monipuolistui, riippuvuus pyhiinvaeltajilta saatavista tuloista ja kalastuksesta väheni. Rakennettiin teräsvalssaamoja, öljynjalostamoita, sementti-, vaate- ja keramiikkatuotantoa. Karjankasvatusta kehitettiin, samoin useita pienteollisuuden aloja. Maan ulkoministeriö ja diplomaattinen edustus sijoittui kaupunkiin, jossa ne pysyivät 1850-luvun puoliväliin. Vuonna 1967 perustettu Kuningas Abdilazizin yliopisto tarjoaa talouselämän ja hallinnon koulutusta. Kaupungista on valtatieyhteys Mekkaan ja Medinaan ja sitä palvelee Kuningas Abdilazizin kansainvälinen lentoasema. Kaupungissa on myös esimerkiksi Islamilaisen kehityspankin päätoimipiste.
Jeddan satama on tonnimäärältään Saudi-Arabian suurin rahtisatama. Se sijoittuu myös Yhdysvaltain satamajärjestön (AAPA) laatimalla listalla 60,4 miljoonalla rahtitonnillaan (sija 65 vuonna 2013) maailman sadan suurimman rahtisataman joukkoon.


title: Jedda

text: Kaupunkiin ollaan rakentamassa maailman korkeinta rakennusta Jeddan tornia. Tornin rakennustyöt aloitettiin 2013, ja nyt (vuoden 2016 alussa) siitä on valmiina 26 kerrosta. Pilvenpiirtäjästä piti tulla alun perin 1,6 kilometrin korkuinen, mutta suunnitelmasta jouduttiin luopumaan maaperäongelmien vuoksi. Valmiin tornin ilmoitetaan kohoavan ainakin tuhanteen metriin ja siinä on määrä olla 168 kerrosta. Sen tarkkaa korkeutta ei vielä ilmoiteta. Rakennuksen on määrä valmistua 2020.


title: Jedda

text: Kaupungin nimen alkuperästä on useita näkemyksiä. Yksi näkemys tarjoaa merkitystä ’esiäiti’, koska Jeddassa uskottiin olleen Eevan (Aadamin vaimon) hauta. Tämän haudan saudihallitus olisi tuhonnut vuonna 1928 taikauskon yltymisen välttämiseksi. Toinen käsitys tulkitsee merkitykseksi ’ranta, rannikko’. Kolmas vaihtoehto on johdos sanasta "judda (džudda)" ’merkki, tienviitta’.


title: Jedda

text: Kaupungin väkiluku on kehittynyt Saudi-Arabian väestönlaskentojen mukaan seuraavasti: 2 046 251 (1992), 2 801 481 (2004) ja 3 430 697 (2010). Se on Saudi-Arabian toiseksi suurin kaupunki pääkaupungin Riadin jälkeen.


title: Shintō-ryū kenjutsu

text: Shintō-ryū kenjutsu, tai Kasumi Shintō-ryū kenjutsu (), on japanilainen miekankäyttöä harjoittava koulukunta. Nykyisin Shintō-ryū kenjutsua harjoitellaan Shintō Musō-ryūn, sekä siitä muodostetun ZNKR jōdōn osana. Shintō-ryū on muovaantunut vuosien varrella nimenomaan jōta käyttävien kaartien miekkaharjoittelua tukemaan.


title: Shintō-ryū kenjutsu

text: Shintō-ryū kenjutsu-harjoittelu muodostuu kahdeksasta pitkän miekan ja neljästä lyhyen miekan katasta. Koulukunnan denshossa (harjoitustodistuksessa) ne tunnetaan yksinkertaisesti ”kahdeksana pitkän miekan tekniikkana” ja ”neljänä lyhyen miekan tekniikkana”, mutta yleensä tätä kokonaisuutta kutsutaan Shintō-ryū kenjutsuksi.


title: Shintō-ryū kenjutsu

text: Lajin alkuperä on ollut toistaiseksi tuntematon mutta Tsunemori Kaminodan viime aikaisten tutkimusten perusteella sen juuret ulottuisivat 1500-luvulle Tsukahara Bokudeniin ja sen koko nimi olisi Kasumi shinto-ryu. Tälle ei kuitenkaan ole saatu tieteellistä vahvistusta. Kaminoda-sensein johtaman Nihon jodokai-ryhmän jäsenet kuitenkin käyttävät siitä tätä nimeä.


title: Shintō-ryū kenjutsu

text: Shidachi käyttää pitkää miekkaa (Daito) pitkää miekkaa vastaan, jos ei toisin mainita.


title: Shintō-ryū kenjutsu

text: Shidachi käyttää lyhyttä miekkaa (Shoto).


title: Opettajaseminaari

text: Opettajaseminaari on kansakoulunopettajien opettajanvalmistuslaitoksista Suomessa historiallisesti käytetty nimitys.


title: Opettajaseminaari

text: Opettajankoulutus on muotoutunut Suomessa vähitellen. Opettajankoulutusta on kehitetty ja järjestetty kutakin koulumuotoa ja jopa opetustehtävää varten erikseen. Ensimmäisenä Suomessa aloitettiin oppikoulun opettajiksi haluavien pedagoginen valmennus Turun akatemiassa jo vuonna 1806. Pysyväisluonteisesti sitä alettiin järjestää vuodesta 1864 lähtien. Kansakoulunopettajien valmistus aloitettiin sekin jo niinkin varhain kuin vuonna 1863. Koulutus aloitettiin tuolloin perustetussa Jyväskylän Seminaarissa, jonka ensimmäisenä rehtorina ja samalla koko opetuksen hengen luojana toimi Uno Cygnaeus. Kansakoulunopettajien koulutuksen yhteydessä kiinnitettiin voimakkaasti huomiota tulevien opettajien siveelliseen kasvatukseen sekä monipuolisten sivistysharrastusten kehittämiseen. Jyväskylän opettajaseminaarin lisäksi tunnettuja opettajaseminaareja 1800-luvulla olivat mm. Sortavalan opettajaseminaarit. Sortavalassa aloitti toimintansa vuonna 1880 sekä nais- että miesopettajaseminaari.


title: Opettajaseminaari

text: Seminaarin tarkoituksena oli kouluttaa suomenkielisiä kansakoulunopettajia vasta perustetulle kansakoululaitokselle. Koulutuksen yhteydessä kiinnitettiin voimakkaasti huomiota tulevien opettajien siveelliseen kasvatukseen sekä monipuolisten sivistysharrastusten kehittämiseen. Seminaari oli sisäoppilaitos, joka koostui mies- ja naisosastoista. Pääsyvaatimuksena seminaariin oli vuodesta 1880 alkaen kansakoulun oppimäärä, mutta alusta lähtien naisosaston oppilaat olivat huomattavasti vähimmäisvaatimusta koulutetumpia, yleensä ruotsinkielisten säätyläisperheiden tyttäriä. Näille kansakoulunopettajattaren ammatti tarjosi yhden harvoista sosiaalisesti hyväksyttävistä työmahdollisuuksista. Miesoppilaat tulivat sen sijaan useimmiten vähän koulutettuja, ja monen pohjakoulutus rajoittui kierto- ja rippikouluun. Esimerkiksi Jyväskylän seminaarin ensimmäisistä oppilaista naiset olivat yhtä lukuun ottamatta säätyläisperheistä, mutta miehistä ei yksikään. Vaatimattomista oloista lähteneelle miehelle kansakoulunopettajaksi valmistuminen merkitsi sääty-yhteiskunnan aikana melkoista sosiaalista nousua. 1800-luvun lopun ja 1900-luvun alun maaseutuyhteisössä kirjoitus- ja laskutaitoiselle opettajalle avautui opetustyön ohella lukemattomia erilaisia luottamustehtäviä.


title: Opettajaseminaari

text: Seminaarien harjoittama sivistystyö oli maatalous-Suomessa erittäin merkittävää. Sen lisäksi, että ne kouluttivat alueensa kansakouluille opettajia, ne virkistivät koko seutunsa hengenelämää. Nuorten seminaarilaisten kuorot, voimistelu- sekä urheiluseurat ja muut kulttuuriharrasteet toimivat mallina koko ympäröivälle yhteisölle. Samalla ne antoivat opettajille eväitä käynnistää vastaavaa toimintaa omalla sijoituspaikallaan. Useat kymmenet kansakoulunopettajat tulivat tunnetuiksi myös kirjailijoina ja kansanperinteen kerääjinä: tunnetuimpia ovat runoilija Immi Hellén (mm. "Maan korvessa kulkevi lapsosen tie...") sekä Samuli Paulaharju, joka sai Suomen ensimmäisenä ei-akateemisena henkilönä professorin arvonimen.


title: Opettajaseminaari

text: Seminaareihin oli jo varhain otettu ylioppilaita "hospitanteiksi", jotka suorittivat yhdessä vuodessa kansakoulunopettajan pätevyyden. Ylioppilaiden määrän kasvaessa hospitanttijärjestelmä tuli kuitenkin tiensä päähän. Helsingissä pidettiin 1920-luvulla kokeellisia kansakoulunopettajakursseja ylioppilaille, ja ne vakinaistettiin vuonna 1934, kun Jyväskylän seminaari muutettiin kasvatusopilliseksi korkeakouluksi, myöhemmäksi Jyväskylän yliopistoksi. Jyväskylän seminaarin viimeinen luokka valmistui vuonna 1937. Samoihin aikoihin seminaarien pääsyvaatimukseksi asetettiin keskikoulututkinto.


title: Opettajaseminaari

text: Seminaarien oppimäärä oli aluksi kolmivuotinen, mutta se piteni 1910-luvulle tultaessa asteittain aina viisivuotiseksi. Opetettavaan ainekseen sisältyi kansakoulun kurssin syventäminen, kasvatusoppia, mahdollisesti hieman ruotsia tai jopa saksaa (sortokaudella myös venäjää, jota luettiin äärimmäisen tehottomasti) sekä runsaasti taito- ja taideaineita. Seminaarilaisten tuli osata harmonin- ja pianonsoittoa, laulua, oman sukupuolensa käsityöt sekä voimistelu.


title: Opettajaseminaari

text: Suomessa ovat toimineet seuraavat opettajaseminaarit:


title: Opettajaseminaari

text: Lisäksi oli Ruotsin Haaparantaan jo vuonna 1847 perustettu suomenkielinen seminaari. Varsinaisten opettajaseminaarien lisäksi Suomessa toimi myös kolme alakansakouluseminaaria, jotka sijaitsivat Suistamolla, Hämeenlinnassa ja Torniossa. Lisäksi Helsingissä ja Turussa toimivat 1950- ja 1960-luvuilla ylioppilaille tarkoitetut väliaikaiset opettajakorkeakoulut.


title: Opettajaseminaari

text: Seminaarit kouluttivat kansakoulunopettajia peruskoulujärjestelmän tuloon saakka. Tällöin opettajankoulutus katsottiin tarpeelliseksi yliopistollistaa. Se toteutettiin perustamalla vuonna 1974 kasvatustieteelliset tiedekunnat Helsingin, Turun, Tampereen ja Oulun yliopistoihin. Samalla Hämeenlinnan seminaari liitettiin Tampereen, Rauman seminaari Turun ja Kajaanin seminaari Oulun yliopistoon. Jyväskylässä oli kasvatustieteellinen tiedekunta jo ennestään. Ruotsinkielisestä opettajankoulutuksesta vastaamaan perustettiin Åbo Akademin alaisuuteen Vaasaan Pedagogiska fakulteten. Seminaarit ja aineenopettajakoulutuksesta vastanneet normaalikoulut (Vaasassa Vasa Övningsskola) liitettiin uusiin tiedekuntiin opettajankoulutuslaitoksina. Heinolan seminaari lakkautettiin, ja sen tiloihin sijoitettiin opettajien täydennyskoulutuskeskus. Joensuuhun siirretty Sortavalan seminaari toimi pohjana Joensuun yliopistolle. Rovaniemen opettajankoulutuslaitos ei toiminut missään vaiheessa seminaarina, vaan se perustettiin samassa muutosvaiheessa Oulun yliopiston sivupisteeksi. Vuonna 1979 laitoksesta tuli Lapin yliopisto.


title: Johor Bahru

text: Johor Bahru on Johorin osavaltion pääkaupunki Malesiassa, Johorensalmen pohjoispuolella. Johor Bahru on Euraasian mantereen eteläisin kaupunki. Kaupungin eteläpuolella, Singaporensalmen vastarannalla on Singapore.


title: Johor Bahru

text: Johor Bahru on Malesian toiseksi suurin kaupunki pääkaupunki Kuala Lumpurin jälkeen. Kaupungissa asuu n. 1,3 miljoonaa asukasta koko suurkaupunkialueella. Turismi on tärkeä elinkeino kaupungille ja etenkin singaporelaisia turisteja käy paljon. Lisäksi kaupunki on yksi Malesian tärkeimmistä teollisuuskeskuksista. Kaupungin väestöstä on 45% malaijeja, 41,5% kiinalaisia, 9,1% intialaisia ja 4,4% muita.


title: World Soccer

text: World Soccer on arvostettu jalkapalloa käsittelevä aikakauslehti. Sen julkaisija on brittiläinen IPC Media.


title: World Soccer

text: Lehti on vuodesta 1982 lähtien jakanut palkinnot vuoden pelaajalle, vuoden valmentajalle ja vuoden joukkueelle sekä myöhemmin myös vuoden nuorelle pelaajalle ja vuoden erotuomarille. Lisäksi vuonna 1999 valittiin 1900-luvun 100 parasta pelaajaa.


title: Shimonoseki

text: Shimonoseki () on kaupunki Japanissa Honshūn saaren länsikolkassa Yamaguchin prefektuurissa. Kitakyūshūn kaupunki sijaitsee vastarannalla Kyūshūn saarella. Vuonna 2014 Shimonosekissa oli 271 369 asukasta ja kaupungin pinta-ala oli 716,17 neliökilometriä. Kaupunki perustettiin 1. huhtikuuta 1889. Se on valittu yhdeksi Japanin ydinkaupungeista.


title: Hajautetut järjestelmät

text: Hajautetut järjestelmät on tietojenkäsittelytieteen laaja osa-alue, joka tutkii ja kehittää ohjelmia sekä ohjelmisto- ja tietoliikennejärjestelmiä joiden voidaan katsoa koostuvan itsenäisistä, keskenään kommunikoivista osista.


title: Hajautetut järjestelmät

text: Kun kohteena on useista rinnakkaisesti toimivista moduleista koostuvan ohjelman tai ohjelmistojärjestelmän laatiminen ja ymmärtäminen, käytetään myös ilmaisua rinnakkaisohjelmointi. Tähän sisältyy muun muassa hajautettujen järjestelmien formaali määrittely ja verifiointi. Alue liittyy läheisesti varsinkin käyttöjärjestelmien ja reaaliaikaisten järjestelmien tutkimukseen.


title: Hajautetut järjestelmät

text: Tietoliikenneverkon, esimerkiksi Internetin, välityksellä kommunikoivien järjestelmien tutkimus kattaa muun muassa hajautettujen ohjelmistoarkkitehtuurien ja niiden tarvitsemien teknisten alustojen kehittämisen ja mallittamisen. Tähän laajaan alueeseen kuuluu esimerkiksi yksittäisten arkkitehtuurien tutkimus (esimerkiksi asiakas-palvelin-arkkitehtuuri, vertaisverkot), eri tasojen esityskielet (varsinkin XML-metakieleen nojaavat esitystavat), välitaso-ohjelmistojen (middleware) tutkimus ja sovellutusten alueella esimerkiksi tietokoneavusteinen ryhmätyö (CSCW).


title: FC Twente

text: FC Twente on jalkapalloseura Enschedestä, Alankomaista. Seuran edustusjoukkue pelaa maan toiseksi korkeimmalla sarjatasolla Eerste divisiessä, jonne se putosi keväällä 2018. Sen kotistadionina toimii 30 000-paikkainen De Grolsch Veste.


title: FC Twente

text: FC Twente syntyi 1. heinäkuuta vuonna 1965, kun kaksi enschedeläistä ammattilaisseuraa, SC Enschede ja Enschedense Boys, yhdistyivät. Joukkueista SC Enschede oli voittanut Alankomaiden mestaruuden vuonna 1926.


title: FC Twente

text: Yhdistymisen jälkeisinä vuosina Twente kamppaili toistuvasti Alankomaiden pääsarjan kärkijoukossa. Kaudella 1969 se saavutti pronssia, sijoittui neljänneksi 1970, viidenneksi 1971, pronssille 1972 ja 1973. Joukkueen runko koostui paikallisista tähtipelaajista kuten Eddy Achterberg, Kick van der Vall, Theo Pahlplatz ja Epi Drost. Kaudella 1973–1974 Twente kävi tiukkaa kamppailua Feyenoordin kanssa Alankomaiden mestaruudesta, mutta jäi lopulta hopealle hävittyään Feyenoordille viimeisellä ottelukierroksella 3–2. Hopeasijansa ansiosta Twente pääsi UEFA Cupiin, missä se raivaisi tieltään joukkueita toisen perään, voitti välierässä italialaisen suurseuran Juventuksen ja selviytyi aina loppuotteluun saakka, missä joutui kuitenkin kärsimään tappion Borussia Mönchengladbachille.


title: FC Twente

text: UEFA Cup -menestyksen jälkeen joukkueen menestyskulku kääntyi ja kulminoitui 1982 putoamiseen sarjatasoa alemmas Eerste divisiehen. Heti seuraavaksi kaudeksi joukkue kuitenkin nousi takaisin pääsarjaan. 1990-luvulla Twenten valmentajaksi tuli saksalainen Hans Meyer ja joukkue ryhtyi jälleen hätyyttelemään sarjan kärkisijoja. Kaudella 1997 se saavutti pronssia ja eteni seuraavalla kaudella UEFA Cupissa kolmannelle kierrokselle. Vuonna 2001 Twente voitti Alankomaiden cupin kukistettuaan loppuottelussa PSV Eindhovenin rangaistuslaukauskilpailulla.


title: FC Twente

text: Cup-menestyksen jälkeen Twenten trendi kääntyi jälleen laskusuuntaiseksi. Se putosi cupissa Ajaxin kakkosjoukkueelle eivätkä liigaottelutkaan sujuneet. Kaudella 2002–2003 seuraa hallinnoiva yhtiö "FC Twente '65 Corporation" meni konkurssiin ja koko seuran olemassaolo oli vaakalaudalla, mutta se saatiin lopulta pelastettua. Vuonna 2004 varsin pienellä budjetilla toiminut Twente pelasi jälleen cup-finaalissa, mutta tällä kertaa kärsi tappion. Kaudella 2006 Twente oli eräs Intertoto Cupin voittajista.


title: FC Twente

text: Kaudella 2008–2009 englantilainen Steve McClaren nosti Twenten taistelemaan aivan kärkisijoista Eredivisiessä. Seura sijoittui lopulta hopealle ja eteni KNVB Cupissakin aina finaaliin saakka. Kauden kirkkain kruunu jäi saavuttamatta SC Heerenveenin vietyä cup-mestaruuden rangaistuspotkukilpailun jälkeen. Menestyksekäs yhteistyö englantilaisvalmentajan kanssa jatkui myös kaudella 2009–2010 ja huipentui FC Twenten historian ensimmäiseen mestaruuteen. Kauden jälkeen McClaren jätti Twenten ja siirtyi Saksan Bundesliigassa pelaavan VfL Wolfsburgin päävalmentajaksi.


title: Kitakyūshū

text: Kitakyūshū () on kaupunki Kyūshūn saarella Japanissa Fukuokan prefektuurissa. Kaupunki sijaitsee noin puolimatkassa Shanghain ja Tokion välissä. Kaupungin väkiluku on 977 465 asukasta (2014), mutta esikaupunkeineen väkiluku yltää yli kahden miljoonan. Kaupungista on vain 20 minuutin matka Shinkansen-luotijunalla Kyūshūn saaren suurimpaan kaupunkiin, Fukuokaan. Kitakyūshū on valittu yhdeksi Japanin virallisista suurkaupungeista.


title: Kitakyūshū

text: Uusi Kitakyūshūn lentoasema avattiin 16. maaliskuuta 2006. Kokuran rautatieasema on Kyūshūn toiseksi suurin rautatieasema ja sillä on 120 000 käyttäjää päivittäin.


title: Kitakyūshū

text: Kitakyūshūn ja Shimonosekin kaupungin Yamaguchin prefektuurissa erottaa Kanmonin salmi.


title: Kitakyūshū

text: Kitakyūshūn tunnus on kukan sisällä oleva tyylitelty kanji-merkki 北 (kita), joka tarkoittaa pohjoista. Kukan viisi terälehteä symboloivat niitä viittä kaupunkia, jotka yhdistyivät Kitakyūshūn kaupungiksi helmikuussa 1963. Kitakyūshū sai virallisesti kaupungin arvon 1. huhtikuuta 1963.


title: Kitakyūshū

text: Kokuran prefektuuri perustettiin samaan aikaan Fukuokan prefektuurin kanssa 1871, kun japanilainen klaanijärjestelmä poistettiin käytöstä. Vaikka Kokuran prefektuuri liitettiin osaksi Fukuokan prefektuuria jo 1876, on prefektuurin toimistorakennus yhä olemassa. Se sijaitsee Riverwalk Kitakyūshūta vastapäätä. Kokuran kaupunki perustettiin vuonna 1900.


title: Kitakyūshū

text: Kitakyūshūn kaupunki muodostettiin 10. helmikuuta 1963, ja se sai virallisen suurkaupungin arvon 1. huhtikuuta 1963. Kaupunki muodostettiin liittämällä Mojin, Kokuran, Tobatan, Yahatan ja Wakamatsun kaupungit yhteen. Kaupungin keskittyy Kokuran keskiaikaisen kaupungin ympärille.


title: Kitakyūshū

text: Kokura oli Yhdysvaltain ydinaseen "Fat Manin" pääkohteena 9. elokuuta 1945. Majuri Charles Sweeney oli saanut käskyn pudottaa pommin näkökontaktissa kaupungin kanssa, mutta pilvet estivät näkyvyyden. Siksi pommi pudotettiin varakohteeseen Nagasakiin. Sodan jälkeen japanin kieleen syntyi ilmaisu "Kokuran onni" kuvaamaan tilannetta, jossa henkilö välttää jotain ikävää tietämättä siitä itse.


title: Kitakyūshū

text: Kitakyūshū jakautuu seitsemään suuralueeseen. Niistä asukasluvultaan suurin on Yahatanishi-ku, pinta-alaltaan vuorostaan Kokuraminami-ku. Kaupungin ydinalueen muodostaa Kokurakita-ku.


title: Kitakyūshū

text: Vuonna 2006 oli kaupungin arvioitu väkiluku 990 597 ihmistä ja pinta-ala 484,18 km². Kaupungin keskimääräinen väestötiheys oli 2 035/km². Viime vuosina väestönmäärä on laskenut tasaisesti.


title: Kitakyūshū

text: Kitakyūshūn kaupunki on paljon isompi pinta-alaltaan kuin prefektuurin pääkaupunki Fukuoka, joka on pinta-alaltaan vain 340,03 km².


title: Kitakyūshū

text: Kirjailija Mori Ōgai asui Kokurassa useita vuosia, ja hänen kotinsa on tätä nykyään avoimena yleisölle Kokura Kita-kun alueella. Täällä hän kirjoitti kirjansa "Kokura nikki" (Kokuran päiväkirja). Talo sijaitsee kymmenen minuutin kävelyn päässä Kokuran asemalta.


title: Kitakyūshū

text: Myös kirjailija Seichō Matsumoto syntyi Kokurassa. Matsumoton museo sijaitsee kaupungin keskustassa lähellä Kokuran linnaa. Hänen lisäkseen kirjailija Ashihei Hino syntyi silloisessa Wakamatsun kaupungissa, nykyisessä Wakamatsu-kussa. Myös hänen syntymäpaikassaan voi vierailla.


title: Kitakyūshū

text: Kitakyūshūssa järjestetään useita paikallisia festivaaleja pitkin kesää, mukaan lukien Tobata Gion Yamagasa Tobata-kun alueella sekä Wasshoi Hyakuman -matsuri, joka kerää kaikki festivaalit yhteiseen paraatiin ja lopputapahtumaan Kokura Kita-kun kaupungintalon lähelle.


title: Kitakyūshū

text: Maisemallisia nähtävyyksiä kaupungissa ovat "Hiraodain" () tasanko ja "Adachi"-vuori () Kokura-Minami-kun alueella; "Sarakura"-vuori () ja "Kawachin" tekojärvi Yahata Higashi-kussa ovat suosittuja ulkoilualueita.


title: Kitakyūshū

text: Hiraodain alue sisältää myös Shonyodon luolan, jossa voi kesällä kulkea noin kilometrin jäätävässä vedessä.


title: Kitakyūshū

text: CrossFM aloitti toimintansa Kitakyūshūssa, mutta on myöhemmin levinnyt Fukuokaan, Kurumeen, Yukuhashiin ja Ōmutaan, ollen näin Fukuokan prefektuurin suosituimpia radio-asemia.


title: Kitakyūshū

text: Kitakyūshū sijaitsee Kanmonin salmen eteläpuolella ja on keskeinen linkki Honshūn ja Kyūshūn saarien välillä. Kaupungissa on suuri satama ja aivan sen vierestä kulkee saaret yhdistävä Kanmonkyōn silta.


title: Kitakyūshū

text: Kitakyūshūn lähistölle avattiin 16. maaliskuuta 2006 Kitakyūshūn lentoasema, joka toimii vuorokauden ympäri. Se on huomattavasti suurempi kuin aikaisempi Kokuran lentoasema ja sijaitsee keinotekoisella saarella lähellä Kandan kylää. Myöhemmin lentokenttä tullaan yhdistämään Kokuran juna-asemaan pikarautatiellä. Kentän avautuessa uusi lentoliikenneyritys StarFlyer aloitti toimintansa.


title: Kitakyūshū

text: JR Kyūshūn omistama Kokuran rautatieasema on viimeinen asema San'yō Shinkansen -linjalla ennen Hakatan rautatieasemaa ja kaikki Shinkansen-junat pysähtyvät siellä. Asemalla on myös paikallis- ja pikajunia Kagoshiman- ja Nippon pääradalle. Kaupungin sisällä liikennettä hoitavat bussit ja monorail-junat.


title: Kitakyūshū

text: Mojikōn rautatieasema on JR Kyushun tärkeimmän linjan, Kagoshiman pääradan pohjoinen pääasema.


title: Kitakyūshū

text: Kitakyūshūn monorail yhdistää Kokuran aseman Kokura Minami-kun kanssa.


title: Kitakyūshū

text: Kitakyūshūssa on Länsi-Japanin suurin autolauttasatama. Pääsatama on Shin-Moji, mutta pienemmät satamat sijaitsevat myös Moji-kossa ja Kokurassa lähellä juna-asemaa. Autolautat liikennöivät Kitakyūshūsta Shimonosekiin, Matsuyamaan, Tokushimaan, Kōbeen, Osakaan, Tokioon, Ulsaniin (Korea) ja Busaniin (Korea).


title: Kitakyūshū

text: Kanmon-Kitakyūshūn alueella toimii kolme lauttalinjaa.


title: Kitakyūshū

text: Nippon Steel Corporation on yhä tärkeä työllistäjä Kitakyūshūn alueella, vaikkakin sen Yahatan ja Tobatan tehtaita on supistettu suuresti sitten 1960-luvun kulta-ajoista. Zenrin, joka on tunnettu laadukkaista kartasto-ohjelmistoistaan ja navigointiohjelmistoista sekä TOTO, Japanin suurin kylpyhuonekalustevalmistaja pitävät päämajaansa Kitakyūshūssa.


title: Kitakyūshū

text: Kokura Kita-kussa sijaitsee useita suuria kauppakeskuksia, kuten Kitakyūshūssa päämajaansa pitävä Izutsuya sekä Isetan lähellä Kokuran asemaa.


title: Kitakyūshū

text: Pienempiä kauppakeskuksia edustavat Cha Cha Town, jonka omistaa Nishitetsu juna- ja bussiyhtiö. Cha Cha Town sijaitsee Kokura Kita-kussa Sunatsun bussivarikon vierellä. Kauppakeskukseen on hyvät yhteydet busseilla ja keskuksen keskellä sijaitsevalla lavalla pidetään usein ilmaiskonsertteja. "Cha" on paikallista Kitakyūshūn murretta.


title: Kitakyūshū

text: Riverwalk Kitakyūshū on uusin kauppakeskus Kokuran alueella. Riverwalk Kitakyūshū sisältää useita merkkiliikkeitä, Starbucks-kahvilan, NHK TV:n Kitakyūshūn toimiston, kaksi teatteria, elokuvateatterin ja Kitakyūshūn kunnallisen taidemuseon haaran. Riverwalk Kitakyūshū sijaitsee aivan Kokuran linnan Murasaki-joen vieressä.


title: Kitakyūshū

text: Kitakyūshūn tiede- ja tutkimuspuistossa on neljä yliopistoa ja yhdeksän tutkimusorganisaatiota ja sen tavoitteena on tulla Aasian teknologiankehityksen keskukseksi.


title: Kitakyūshū

text: Kitakyūshūlla on useita ystävyyskaupunkeja:


title: Theatre of Pain

text: Theatre of Pain on Mötley Crüe-yhtyeen vuonna 1985 julkaisema albumi, joka on omistettu edellisenä vuonna kuolleelle Hanoi Rocksin rumpalille, Razzlelle, joka kuoli onnettomuudessa Vince Neilin ajaessa toista autoa päin.


title: Theatre of Pain

text: Tällä levyllä yhtye muutti musiikkiaan ja imagoaan kevyempään, yhä enemmän glam metalia muistuttavaan suuntaan. Tarkoitus oli luoda kontrastia edellisen albumin raskauteen, sekä pelleillä ihmisten kustannuksella. Muun muassa syntetisaattorit otettiin käyttöön. Tästä huolimatta levyllä on myös rajumpia kappaleita, kuten "Louder Than Hell" (josta äänitettiin demo jo Shout at the Devil albumin aikoihin nimellä "Hotter Than Hell"), "Tonight (We Need A Lover)", "Use It Or Lose It" sekä "Fight For Your Rights".


title: Theatre of Pain

text: Nikki Sixx kertoo "The Dirt" kirjassa yhtyeen olleen tuona aikana väsynyt rankkojen ja pitkien kiertueiden, sekä huumeiden ja alkoholin vaikutuksesta. Nämä ongelmat vaikuttivat myös albumin äänityksiin, sekä kappaleiden kirjoittamiseen. Sixxin mukaan studiossa kukaan ei pitänyt mikrofoniensa tai soittimiensa tuottamista soundeista, mutta he olivat liikaa riippuvuuksiensa orjia korjatakseen ongelmia. Mick Mars esimerkiksi oli vihainen koska hänellä syystä tai toisesta täytyi käyttää Gallien-Krueger merkkistä vahvistinta tavanomaisen Marshallinsa sijaan. Kitaristin asenne kuulemma muuttui väliaikaisesti, kun samassa studiossa työskentelevä Jeff Beck lainasi häneltä plektraa.


title: Kit Carson

text: Christopher Houston ”Kit” Carson (24. joulukuuta 1809 – 23. toukokuuta 1868) oli eräs yhdysvaltalaisista villin lännen legendoista. Hän toimi uransa aikana trapperina, eräoppaana, sotilastiedustelijana, intiaaniagenttina, sotilaana ja maatilanpitäjänä. Carson tuli alun perin tunnetuksi toimiessaan oppaana John C. Frémontin kartoitusretkellä 1840-luvun aikana. Vaikka Carson pyrki säilyttämään hyvät välit intiaaneihin, hän joutui kuitenkin sotimaan myös heitä vastaan.


title: Kit Carson

text: Kit Carson syntyi Kentuckyn Richmondissa jouluaattona 1809 Lindley Carsonin ja Rebecca Robinsonin perheeseen. Pariskunnalla oli elätettävänään jo useita lapsia, näistä osa aviomiehen aikaisemmasta liitosta. Lindley Carson oli syntyperältään skotlantilais-irlantilainen ja hänen sukunsa kuului Kentuckyn ensimmäisten siirtolaisten joukkoon. Hän oli taistellut siirtokuntien puolella Amerikan vapaussodassa ja saavuttanut mainetta metsästäjänä. Kentuckyn intiaanisotien loputtua Lindley jatkoi elämäänsä työteliäänä maanviljelijänä. Yksitoikkoinen työ ja aloilleen jääminen ei kuitenkaan tyydyttänyt häntä ja perhe muutti Missouriin vuonna 1811 Kitin ollessa kaksivuotias. Lindley menehtyi 1818 heidän maatilallaan tapahtuneessa onnettomuudessa hänen vaimonsa odottaessa viimeistä lastaan.


title: Kit Carson

text: Kitin äidin avioiduttua uudelleen 1820-luvun alussa perheen sisäiset ongelmat lisääntyivät ja suku hajaantui. Kit ei tullut toimeen isäpuolensa kanssa ja kapinoi tätä vastaan. Äitinsä pyynnöstä Kit toimi vähän aikaa satulasepän opissa, mutta isältä peritty levoton veri veti hänet seikkailumatkalle kohti länttä. Kit pakeni kotoaan 1826 ja pääsi mukaan karavaaniin, joka matkasi kohti Meksikoa kulkevaa Sante Fen tietä. Kauppiaiden ja uudisasukkaiden mukana Kit kulkeutui nykyisen New Mexicon alueelle. Siellä hän eli kolme seuraavaa vuottaan kiertelevän elämän parissa ja toimi kokkina, lähettinä ja valjaiden korjaajana. Näiden vuosien aikana Carson hankki espanjan kielen taidon.


title: Kit Carson

text: Vuonna 1828 Carson pestautui turkismetsästäjäksi Kaliforniaan kulkevaan retkikuntaan. Seuraavien 12 vuoden ajan hän harjoitti tätä ammattia ja piti tukikohtanaan Taosia New Mexicossa. Vuosina 1830–1831 Carson auttoi vapaa-aikoinaan Coloradon ensimmäistä uudisasukasta William Bentiä tämän linnakkeen rakennustöissä. Liikkuessaan läntisissä vuoristoissa trapperina Carson tapasi paljon intiaaneja ja oppi erottamaan toisistaan vihamieliset ja ystävälliset heimot. Samalla hänen taitonsa metsästäjänä kehittyivät ja hän osallistui moniin kauppatapahtumiin eri puolilla Kalliovuoria. Vuonna 1835 Coloradossa järjestetyillä Green Riverin suurilla kauppamarkkinoilla Carsonin väitetään ampuneen hengiltä ranskalaisen turkiskauppiaan kaksintaistelun päätteeksi. Tiedot tapauksen kulusta ja sen motiiveista vaihtelevat eri lähteissä. Myöhemmin Carson kertoi, että kysymyksessä oli ollut hänen elämänsä ainoa vakava henkilökohtainen riita.


title: Kit Carson

text: Vuonna 1843 Carson tapasi tutkimusmatkailija John Charles Fremontin, joka palkkasi hänet oppaakseen Oregoniin ja Kaliforniaan suuntautuneilla matkoilla. Carsonin hyvä paikallistuntemus auttoi retkikuntien liikkumista Suurilla syvänteillä ja Kalliovuorilla. 1856 Carsonista tuli liittovaltion intiaaniasiamies, joka vastasi Taosin pueblo-heimojen ja Coloradon ute-intiaanien hyvinvoinnista.